

Република Северна Македонија

МИНИСТЕРСТВО ЗА ПРАВДА

ПРЕДЛОГ НА ЗАКОН ЗА ЈАВНООБВИНИТЕЛСКА СЛУЖБА

**Јуни 2025**

В**ОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

Со цел да се обезбеди професионален и ефикасен систем на јавнообвинителска служба во 2015 година беше донесен Закон за јавнообвинителска служба во кој се уредени статусот, правата, обврските, одговорностите, како и системот на плати и надоместоци на плати на јавнообвинителските службеници. Заради усогласување со Закон за вработените во јавниот сектор и Законот за административни службеници, јавнообвиниелските службеници имаат статус на административни службеници. Сепак, заради специфичноста на работите кои се извршуваат во јавните обвинителства, овој закон како материјален закон уредува одредени постапки на поинаков начин од Законот за административните службеници.

Примената на Законот за јавнообвинителска служба во изминатите 10 години покажа доследни слабости и недостатоци на кои се укажуваше со години дека се неприменливи заради организацијата на работата на јавното обвинителство.

Прво, имајќи ги предвид спецификите на работите и работните задачи што ги извршуваат вработените во јавнообвинтелската служба, веднаш се покажаа аномалии заради усогласувањето на законот со законот за административни службеници во однос на класификација и категориите на работни места, особено во делот на вработувањето преку јавен оглас, оценувањето и унапредувањето на јавнообвинителските службеници. Со цел надминување на проблемите во спроведувањето на Законот беа извршени повеќе измени на законот што предизвика сложеност во неговата примена.

Исто така, предизвиците со одoбрувањето на финансиски средства и одобрувањето на Планот за вработување и одделни формални согласности потребни да се овозможат од страна на извршната власт, односно од Министерството за финансии и Министерството за информатичко општество и администрација доведоа до состојби на целосно намалување на бројот на вработени во јавнообвинителската служба и испразнување на јавните обвинителства. Исто така, дел од одредбите беа поврзани со исполнување на познавање на јазик со сертификати кои предизвикуваа дополнителни трошоци и неможност за полагање во државата. Ова доведе до целосна неатрактивност на работните места во јавнообвинителската служба. Дополнително, постапката за оценување на јавнообвинителските службеници се покажа целосно несоодветна, а дел од подзаконските прописи не беа донесени, согласно што не се извршени унапредувања во јавните обвинителства во годините наназад.

При усогласување на Законот за јавнообвинителска служба со Законот за административни службеници и Законот за вработени во јавен сектор, следниве клучни разлики се причини кои создаваат незадоволство кај вработените:

- неможност за унапредување на јавнообвинителските службеници (правници и друг кадар),

- нефункционалност на Советот за јавнообвинителска служба,

- несоодветна организација на службата бидејќи организацијата на работата на јавното обвинителство е различна од организацијата на работата во другите државни органи и органи на државна управа.

Јавнообвинителските службеници иако работат повеќе од 10, 15, 20 или 25 години истите не можат да напредуваат во службата што доведува до револт кај вработените особено ако се имаат предвид спецификите на работата на јавните обвинителства.

Информатичарите немаат соодветен систем на вреднување и не се прилагодени на категоријата каде што треба да се организираат како посебна информатичка служба. Процесите на дигитализација и воведување на посебен информатички систем за јавните обвинителства е предизвик за следниот период.

Јавниот обвинител самостојно ги извршува сите работни задачи, иако согласно стандардите на ЕУ потребно е да биде помогнат од најмалку еден јавнообвинителски стручен службеник и во тим заедно со другата правосудна полиција целосно независно и самостојно да ги водат истрагите. Во овој момент Министерството за внатрешни работи заради техничка и кадровска опременост се уште има значајно место кое полека треба целосно да го отстапи на јавното обвинителство. За да се оствари оваа самостојност и независност на јавното обвинителство потребно е вложување на финансиски средства во буџетот на јавното обвинителство и целосно опремување на истражните центри во јавните обвинителства со опрема, стручен кадар и други потребни средства за усшешно спроведување на истрагите и водење на кривичната постапка.

Министерството за правда, со цел надминување на постојните предизвици на вработените во јавнообвинителската служба, пристапи кон подготвка на предложеното законско решение, согласно насоките во стратешките приоритети и Предлог-законот за судска служба:

1.Реформска агенда 10. ОБЛАСТ НА ПОЛИТИКА 5: ФУНДАМЕНТАЛНИ ВРЕДНОСТИ/ВЛАДЕЕЊЕ НА ПРАВОТО Подобласт 5.2. Независност, квалитет и интегритет на судството рок: јуни 2025

2. Мерка 1.1.3. и Активност 1.1.3.-1 од Акциски план на Развојна секторска стратегија за правосудство 2024-2028

3. Годишна програма на Владата на Република Северна Македонија.

Во Реформската агенда 10. ОБЛАСТ НА ПОЛИТИКА 5: ФУНДАМЕНТАЛНИ ВРЕДНОСТИ/ВЛАДЕЕЊЕ НА ПРАВОТО Подобласт 5.2. Независност, квалитет и интегритет на судството со рок јуни 2025 предвиден е следниот чекор:

„Чекор: Донесување измени на законите со кои се регулираат платите на судиите и обвинителите, како и на судската и обвинителската служба (до јуни 2025 година). Почетната вредност (2024 година) е 0. Законите кои ги регулираат платите на судиите и обвинителите, како и на судската и обвинителската служба се Законот за платите на судиите, Законот за платите на јавните обвинители, Законот за судска служба и Законот за јавнообвинителска служба. Од четирите закони, изготвен е првиот Предлог-закон за судска служба. Покрај измените за зголемување на платите, предвидено е да се овозможи вработување на судски кадар без претходно одобрение од Министерството за финансии и Министерството за јавна администрација. Сепак, ќе се изврши првична идентификација на сите прописи што треба да се изменат за да се подобри правната рамка и да се обезбеди усогласеност на законите со зголемувањето на минималната плата и соодветното зголемување на платите на судиите, обвинителите, судските и јавнообвинителските служби. Во моментов е јасно дека еден од изменетите прописи ќе биде и Законот за административни службеници за да се исклучат судските и обвинителските служби од опсегот на овој закон. Во, 2024 година, со измените на Законите со кои се регулираат платите на судиите и обвинителите, беа намалени коефициентите што дополнително влијаеше на платите на судиите и обвинителите. Планираните измени на Законите со кои се регулираат платите на судиите и обвинителите, како и на судската и јавнообвинителската служба ги инкорпорираат активностите предвидени во Акцискиот план на Развојната секторска стратегија за правосудството (2024 - 2028) со цел да се подобри положбата на судиите и обвинителите, како и на судската и јавнообвинителската служба во правосудството во согласност со стандардите на ЕУ. За измена на законите и релевантните подзаконски акти со кои се регулираат платите, ќе се формира работна група која ќе ги опфати сите релевантни заинтересирани страни. Ќе се обезбеди и консултативен процес со поширок круг на заинтересирани страни.“

Во Развојната секторска стратегија за правосудство 2024-2028 со Акцискиот план, предвидена е Посебната цел 1.1 Зајакнување на независноста и непристрасноста на судството и самостојноста на јавното обвинителство.

Мерките планирани за спроведување на оваа цел се насочени кон понатамошно зајакнување на институционалните и финансиските гаранции за независност на судството и јавното обвинителство.

Мерката 1.1.3 предвидува изземање на судските и јавно обвинителските службеници од статусот на административни службеници, а показател на ниво на резултат се донесени законски измени со кои судските и јавно обвинителските службеници не се сметаат повеќе за административни службеници.

Активноста 1.1.3-1 од Акцискиот план на Стратегијата предвидува Изработка на предлог закони за измена и дополнување на законите за адмиинистративните службеници, судската служба и за јавно обвинителската служба кои треба да бидат подготвени во Рок: III квартал 2024 - IV квартал 2024. Рок за донесување на законот во Собранието на Република Северна Македонија е втор квартал на 2025 година, односно 31 мај 2025 година.

Предлогот на закон за јавнообвинителска служба е тесно поврзан со решенијата од Предлогот на Закон за судска служба.

Во октомври 2024 година во Министерството за правда беше формирана работна група за Законот за судска служба со широк состав на претставници од вработените во судската служба во судовите во Република Северна Македонија, судски администратори од повеќе судови, раководни и стручни судски службеници, судската полиција, претставници од Судскиот буџетски совет, професор по административно право од правен факултет, Министерство за јавна администрација, Министерството за правда како и претставници од различни синдикати за правата и обврските на судската служба. Работната група пристапи кон инкорпорирање на препораките од повеќе домашни и меѓународни извештаи и документи кои се однесуваат на потребата за унапредување на статусот на судската служба, особено во делот на препораките од Стратегијата, Стратегијата за човечки ресурси во судската служба, препораките од Реформската Агенда во делот на платите и другите забелешки. Со цел да се постигне мерката 1.1.3. односно судските службеници да не бидат дел од административните службеници, Работната група подготви посебен закон во кој целосно се уредува статусот и правата од работен однос на вработените во судската служба. Законот за судска служба беше објавен на ЕНЕР на 28.03.2025 година и беше доставен на мислење до надлежните институции, од каде беа доставени мислења и истите беа вградени во предлог текстот на законот за судска служба, кој беше доставен во владина постапка на 23.05.2025 година.

Министерството за правда, со цел навремено постапување во строго определените рокови од реформската агенда (јуни 2025), формираше работна група за законот за јавнообвинителска служба која интензивно работеше на законот, со предвидени сродни решенија како во Предлог-законот за судска служба, бидејќи двата закони се однесуваат на регулирање на посебен статус на службата вработени во судовите и јавните обвинителства кои ќе овозможат зајакнување на независноста на судството и остварување на гаранциите на правосудството во согласност со стандардите на ЕУ. Во работната група учествуваа претставници на вработените во јавнообвинителската служба, на Министерството за финансии, Министерството за правда, претставник на академска заедница професор по административно право, претставник експерт од проектот „Поддршка на ЕУ за владеење на правото“ и претставник експерт на ОБСЕ. Од причина што решенијата во Предлог- законот за јавнообвинителска служба се сродни со решенијата од Предлог - законот за судска служба, Министерството за правда заради запазување на рокот од 30 јуни 2025 година за донесување на законот, истовремено ќе го објави предлог законот на ЕНЕР и ќе го достави до Владата на Република Северна Македонија.

Министерството за правда, од горенаведените причини, го доставува Предлогот на закон за јавнообвинителска служба до Владата и Собранието на Република Северна Македонија заради негово усвојување и донесување и остварување на Резултат: **Подобрена независност, квалитет и интегритет на судството кон вредностите на Европската Унија и обезбедување на функционална финансиска независност на судството и јавното обвинителство.**

**II. ЦЕЛИ, НАЧЕЛА И ОСНОВНИ ПРИНЦИПИ**

Со Предлог на Законот за јавнообвинителска служба се уредува посебниот статус на вработените во јавнообвинителската служба.

Предлог-законот се заснова врз начелата на законитост, професионалност, одговорност, ефикасност, економичност и транспарентност.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Законот ќе предизвика значителни и дополнителни фискални последици врз Буџетот на Република Северна Македонија, предвидени со фискалниот образец, заради обезбедување на потребниот статус на вработените во јавнообвинителската служба.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

За спроведувањето на овој закон потребни се дополнителни финансиски средства предвидени во фискалниот образец.

**З А К О Н**

**ЗА ЈАВНООБВИНИТЕЛСКА СЛУЖБА**

**I. ОСНОВНИ ОДРЕДБИ**

**Член 1**

 Со овој закон се уредуваат правата, должностите и одговорностите, како и системот на плати и надоместоци на плати на вработените во јавнообвинителската служба.

**Член 2**

 (1) Јавнообвинителската служба ја сочинуваат јавнообвинителските службеници и вработените во јавните обвинителства за техничка поддршка и други помошно-организациски работи.

 (2) Јавнообвинителската служба ја сочинуваат и стручни лица вработени во јавните обвинителства за вршење на стручни работи поврзани со следење, откривање и истражување на криминалитетот.

**Член 3**

 (1) Јавнообвинителски службеници се лица вработени во јавните обвинителства кои имаат статус на посебен вид на државни службеници и вршaт јавнообвинителски стручни, административни, технички, извршни, статистичко-аналитички, материјално-финансиски, информатички и други работи за потребите на јавните обвинителства во согласност со овој закон и друг закон.

 (2) Јавнообвинителски службеници се и стручните лица (јавнообвинителски истражители) вработени во јавните обвинителства кои вршат стручни работи поврзани со следење, откривање и истражување на криминалитетот.

 (3) Вработени во јавните обвинителства за техничка поддршка и други помошно-организациски работи немаат статус на јавнообвинителски службеници и за нив важат општите прописи за работните односи.

 (4) Обезбедувањето на објектите, имотот, лицата и одржувањето на редот во јавното обвинителство го вршат припадници на полицијата на Република Северна Mакедонија.

 (5) Вработените во јавнообвинителската служба правата од работен однос ги остваруваат согласно овој закон, колективните договори и други закони што ги уредуваат правата од работен однос.

**Член 4**

 Вработените во јавнообвинителската служба работите утврдени со закон ги извршуваат врз основа на начелата на законитост, професионалност, стручност и компетентност, одговорност, ефикасност, професионална етика, непристрасност и објективност, сервисна ориентираност, транспарентност и доверливост, спречување судир на интереси и економичност.

**Член 5**

 При вработувањeтo во јавните обвинителства се применува начелото на стручност и компетентност.

 **II. КЛАСИФИКАЦИЈА НА РАБОТНИ МЕСТА НА ЈАВНООБВИНИТЕЛСКИТЕ СЛУЖБЕНИЦИ**

**Член 6**

 (1) Работните места на јавнообвинителските службеници се класифицираат согласно со:

 - одговорноста, целите, видот и сложеноста на работите и работните задачи на работното место и

 - потребните стручни квалификации, работното искуство во струката, општите и посебните работни компетенции и други критериуми од значење за работното место.

 (2) Oпштите работни компетенции се утврдуваат во Рамката на општи компетенции.

 (3) Критериумите од ставот (1) алинеја 2 на овој член, во актите за систематизација на работните места на Јавното обвинителство на Република Северна Македонија, се утврдуваат како посебни услови за работното место.

**Категории на работни места на јавнообвинителски службеници**

Член 7

 (1) Согласно со критериумите од членот 6 став (1) од овој закон, работните места на јавнообвинителските службеници се класифицираат во четири категории, и тоа:

 Категорија А - секретари;

 Категорија Б - раководни јавнообвинителски службеници;

 Категорија В - стручни јавнообвинителски службеници и

 Категорија Г - помошно - стручни јавнообвинителски службеници.

 (2) Во рамките на секоја категорија од ставот (1) на овој член, се утврдуваат повеќе нивоа на работни места на јавнообвинителски службеници.

**Звања**

**Член 8**

 (1) За јавнообвинителските службеници, нивоата во рамките на категориите дополнително се опишуваат со звање, и тоа:

 А1 - генерален секретар;

 А2 - секретар;

 Б1 - самостоен јавнообвинителски советник и самостоен советник;

 Б2 - раководител на сектор;

 Б4 - раководител на одделение;

 В1- виш јавнообвинителски советник, јавнообвинителски советник, јавнообвинителски советник-истражител, советник;

 В2 - виш стручен јавнообвинителски соработник, виш соработник;

 В3 - стручен јавнообвинителски соработник, соработник;

 В4 - помлад јавнообвинителски соработник, помлад соработник;

 Г1 - самостоен јавнообвинителски референт, самостоен референт;

 Г2 - виш јавнообвинителски референт, виш референт;

 Г3 - јавнообвинителски референт, референт и

 Г4 - помлад јавнообвинителски референт, помлад референт.

 (2) Описот на звањата и бројот на јавнообвинителски службеници во јавните обвинителства ги пропишува со акт Јавниот обвинител на Република Северна Македонија.

**Нивоа на работни места на јавнообвинителски службеници од категоријата А**

**Член 9**

1. Во рамките на категоријата А, се утврдуваат следниве нивоа на работни места на секретар:

 А1 - Генерален секретар и

 А2 – Секретар.

 (2) Во Јавното обвинителство на Република Северна Македонија од редот на јавнообвинителските службеници се вработува Генерален секретар (во натамошниот текст: Генералниот секретар) кој ги исполнува посебните услови за работното место:

 1) Стручни квалификации: 300 кредити стекнати според ЕКТС или завршен VII/1 степен,

 2) Работно искуство од најмалку седум години работно искуство во струката по положен правосуден испит,

 3) Општи работни компетенции за сите нивоа - категорија Б, согласно со Рамката на општи работни компетенции, и

 4) Посебни работни компетенции за сите нивоа: познавање на еден од трите најчесто користени јазици на Европската Унија (англиски, француски и германски), познавање на компјутерски програми за канцелариско работење и други посебни работни компетенции утврдени во актот за систематизација на работните места за соодветното работно место.

 (3) Секретар во Основното јавно обвинителство за организиран криминал и корупција, секретар во вишите јавни обвинителства, секретар во основните јавни обвинителства со над седум јавни обвинители (во натамошниот текст: секретар) се вработува од редот на јавнообвинителските службеници во Основното јавно обвинителство за организиран криминал и корупција, во вишите јавни обвинителства и во основните јавни обвинителства со над седум јавни обвинители, кои ги исполнуваат следните посебни услови:

 1) Стручни квалификации 300 кредити стекнати според ЕКТС или завршен VII/1 степен,

 2) Работно искуство од најмалку седум години работно искуство во струката по положен правосуден испит,

 3) Општи работни компетенции за сите нивоа - категорија Б согласно со Рамката на општи работни компетенции, и

 4) посебни работни компетенции за сите нивоа: познавање на еден од трите најчесто користени јазици на Европската Унија (англиски, француски и германски), познавање на компјутерски програми за канцелариско работење и други посебни работни компетенции утврдени во актот за систематизација на работните места за соодветното работно место.

**Нивоа на работни места на јавнообвинителски службеници од категорија Б – раководни**

**Член 10**

 (1) Во рамките на категорија Б, се утврдуваат следниве нивоа на работни места на јавнообвинителски службеници:

 Б1 - раководен јавнообвинителски службеник од прво ниво;

 Б2 - раководен јавнообвинителски службеник од второ ниво и

 Б4 - раководен јавнообвинителски службеник од четврто ниво.

 (2) Раководниот јавнообвинителски службеник од категорија Б, треба да ги исполни следниве посебни услови за работното место:

 1) Стручни квалификации и потребно работно искуство:

 - за нивото Б1 со звање самостоен јавнообвинителски советник- 300 кредити стекнати според ЕКТС или завршен VII/1 степен и најмалку шест години работно искуство во струката по положен правосуден испит,

 - за нивото Б1 со звање самостоен советник- најмалку 240 кредити стекнати според ЕКТС или завршен VII/1 степен и најмалку шест години работно искуство во струката,

 - за нивото Б2 со звање раководител на сектор- 300 кредити стекнати според ЕКТС или завршен VII/1 степен и најмалку пет години работно искуство во струката по положен правосуден испит,

 - за нивото Б2 со звање раководител на сектор- најмалку 240 кредити стекнати според ЕКТС или завршен VII/1 степен и најмалку пет години работно искуство во струката,

 - за нивото Б4 со звање раководител на одделение- 300 кредити стекнати според ЕКТС или завршен VII/1 степен и најмалку четири години работно искуство во струката по положен правосуден испит,

 - за нивото Б4 со звање раководител на одделение- најмалку 240 кредити стекнати според ЕКТС или завршен VII/1 степен и најмалку четири години работно искуство во струката.

 2) Општи работни компетенции за сите нивоа - категорија Б, согласно со Рамката на општи работни компетенции и

 3) Посебни работни компетенции за сите нивоа: познавање на еден од трите најчесто користени јазици на Европската Унија (англиски, француски, германски) познавање на компјутерски програми за канцелариско работење, и други посебни работни компетенции утврдени во актот за систематизација на работни места за соодветното работно место.

**Нивоа на работни места на јавнообвинителски службеници од категорија В - стручни**

**Член 11**

 (1) Во рамките на категорија В, се утврдуваат следниве нивоа на работни места на јавнообвинителски службеници:

 В1 - стручен јавнообвинителски службеник од прво ниво;

 В2 - стручен јавнообвинителски службеник од второ ниво;

 В3 - стручен јавнообвинителски службеник од трето ниво и

 В4 - стручен јавнообвинителски службеник од четврто ниво.

 (2) Стручниот јавнообвинителски службеник од категорија В треба да ги исполни следниве посебни услови за работното место:

 1) Стручни квалификации и потребно работно искуство и тоа:

 - за нивото В1 со звање виш јавнообвинителски советник и јавнообвинителски советник, стекнати најмалку 300 кредити според ЕКТС или завршен VII/1 степен и најмалку три години работно искуство во струката по положен правосуден испит,

 - за нивото В1 со звање јавнообвинителски советник- истражител и советник- стекнати најмалку 240 кредити според ЕКТС или завршен VII/1 степен и најмалку три години работно искуство во струката,

 - за нивото В2 со звање виш стручен јавнообвинителски соработник- стекнати најмалку 300 кредити според ЕКТС или завршен VII/1 степен и најмалку две години работно искуство во струката по положен правосуден испит,

 - за нивото В2 со звање виш соработник- стекнати најмалку 240 кредити според ЕКТС или завршен VII/1 степен и најмалку две години работно искуство во струката,

 - за нивото В3 со звање стручен јавнообвинителски соработник- стекнати најмалку 300 кредити според ЕКТС или завршен VII/1 степен и најмалку една година работно искуство во струката по положен правосуден испит,

 - за нивото В3 со звање соработник- стекнати најмалку 300 кредити според ЕКТС или завршен VII/1 степен и најмалку една година работно искуство во струката,

 - за нивото В4 со звање помлад јавнообвинителски соработник- стекнати 240 кредити според ЕКТС или завршен VII/1 степен или VI/А, со или без работно искуство во струката и

 - за нивото В4 со звање помлад соработник- стекнати 180 кредити според ЕКТС или завршен VII/1 степен или VI/ Б, со или без работно искуство во струката.

 2) Општи работни компетенции за сите нивоа- категорија В, согласно со Рамката на општи работни компетенции.

 3) Посебни работни компетенции за сите нивоа: познавање на еден од трите најчесто користени јазици на Европската Унија (англиски, француски, германски) активно познавање на компјутерски програми за канцелариско работење, и други посебни работни компетенции утврдени во актот за систематизација на работни места за соодветното работно место.

**Нивоа на работни места на јавнообвинителски службеници од категорија Г - помошно-стручни**

**Член 12**

 (1) Во рамките на категорија Г, се утврдуваат следниве нивоа на работни места јавнообвинителски службеници:

 Г1 - помошно-стручен јавнообвинителски службеник од прво ниво;

 Г2 - помошно-стручен јавнообвинителски службеник од второ ниво;

 Г3 - помошно-стручен јавнообвинителски службеник од трето ниво и

 Г4 - помошно-стручен јавнообвинителски службеник од четврто ниво.

 (2) Помошно-стручниот јавнообвинителски службеник од категоријата Г треба да ги исполни следниве посебни услови за работното место:

 1) Стручни квалификации за сите нивоа и потребно работно искуство и тоа:

 - за нивото Г1 со звање самостоен јавнообвинителски референт и самостоен референт- IV, 240 кредити според ЕЦВЕТ или МКСОО или четиригодишно средно образование или најмногу 180 кредити според ЕКТС и најмалку три години работно искуство во струката,

 - за нивото Г2 со звање виш јавнообвинителски референт и виш референт- IV, 240 кредити според ЕЦВЕТ или МКСОО или четиригодишно средно образование и најмалку две години работно искуство во струката,

 - за нивото Г3 со звање јавнообвинителски референт и референт- IV, 240 кредити според ЕЦВЕТ или МКСОО или четиригодишно средно образование и најмалку една години работно искуство во струката,

 - за нивото Г4 со звање помлад јавнообвинителски референт и помлад референт- IV, 240 кредити според ЕЦВЕТ или МКСОО или четиригодишно средно образование и со или без работно искуство во струката .

 2) Општи работни компетенции за сите нивоа– категорија Г, согласно со Рамката на општи работни компетенции и

 3) Посебни работни компетенции за сите нивоа: познавање на еден од трите најчесто користени јазици на Европската Унија (англиски, француски, германски) познавање на компјутерски програми за канцелариско работење, и други посебни работни компетенции утврдени во актот за систематизација на работни места за соодветното работно место.

 **III. СОВЕТ НА ЈАВНООБВИНИТЕЛСКА СЛУЖБА, ГЕНЕРАЛЕН СЕКРЕТАР И СЕКРЕТАР**

**Совет на јавнообвинителска служба**

**Член 13**

 (1) Заради остварување и заштита на правата на јавнообвинителските службеници се формира Совет на јавнообвинителска служба (во натамошниот текст: Советот), со седиште во Јавното обвинителство на Република Северна Македонија.

 (2) Советот го сочинуваат седум члена од кои Генералниот секретар, секретарите на вишите јавни обвинителства и двајца секретари од основните јавни обвинителства кои меѓусебно ротираат за период од три години, според редоследот на јавните обвинителства утврден во Законот за јавното обвинителство.

 (3) По исклучок, доколку во јавното обвинителство нема избрано секретар, за член на Советот може да биде назначен јавнообвинителски службеник кој ги исполнува посебните услови за секретар од членот 10 од овој закон.

 (4) Претседател на Советот е Генералниот секретар.

 (5) Претседателот и членовите на Советот имаат право на месечен надоместок за работата во Советот по присуство на седниците и нe може да биде повисок од 10% од просечната месечна плата исплатена во Републиката во последните три месеци.

 (6) Исплатата на надоместокот од ставот (5) на овој член го врши Јавното обвинителство на Република Северна Македонија.

**Надлежност на Советот на јавнообвинителска служба**

**Член 14**

 Советот ги врши следниве работи:

 - одлучува во втор степен по жалби и приговори поднесени против одлука за избор на кандидат по објавен јавен оглас, одлука за избор на јавнообвинителски службеник на интерен оглас и решение за престанок на работен однос во јавнообвинителската служба,

 - одлучува во втор степен по жалби и приговори против одлуки на Јавниот обвинител на Република Северна Македонија, јавниот обвинител, Генералниот секретар, секретарот, од делокругот на неговото работење кое се однесува на права и обврски на јавнообвинителските службеници,

 - одлучува во втор степен по поднесени жалби и приговори изјавени против донесени одлуки за утврдени и изречени дисциплински мерки, материјална одговорност и суспензија,

 - одлучува во втор степен по жалби и приговори против одлуки за остварување права од работен однос во јавнообвинителска служба,

 - донесува Рамка за општи компетенции,

 - донесува Кодекс за етика на вработените во јавнообвинителската служба,

 - донесува Деловник за работа на Советот и

 - изготвува и ревидира база на прашања за испит за јавнообвинителски службеник на секои две години.

**Начин на одлучување на Советот на јавнообвинителска служба**

**Член 15**

 (1) Советот полноправно заседава и одлучува доколку на седниците присуствуваат повеќе од половина од членовите на Советот.

 (2) Советот одлуките ги донесува на седница со мнозинство гласови од присутните членови.

 (3) Член на Советот кој одлучувал во прв степен се иззема при донесување на одлуките.

 (4) Советот при одлучување може:

 – да ја отфрли жалбата/приговорот како ненавремена, нецелосна или недозволена,

 – да ја одбие жалбата/приговорот како неоснована и да го потврди првостепеното решение,

 – да ја уважи жалбата/приговорот и во целост или делумно да го укине првостепеното решение и предметот да го врати на повторно одлучување или

 – да ја уважи жалбата/приговорот и во целост да одлучи по однос на прашањето што е предмет на жалбата.

 (5) Стручно-административните работи за Советот ги врши одделение во состав на Јавното обвинителство на Република Северна Македонија.

**Генерален секретар**

**Член 16**

 Генералниот секретар:

 - раководи со јавнообвинителската служба во Јавното обвинителство на Република Северна Македонија,

 - одговорен е за остварување и вршење на стручните и административно - техничките работи на Јавното обвинителство на Република Северна Македонија,

 - врши работи од управата во рамките на својот делокруг на работа утврдени со овој закон и други прописи и подзаконски акти,

 - ја координира и насочува работата на стручните служби во другите јавни обвинителства,

 - соработува со јавниот обвинител на Република Северна Македонија во вршењето на работата од јавнообвинителската служба и управата, а кои се во надлежност на јавниот обвинител на Република Северна Македонија и

 - одлучува за права, обврски и одговорности на вработените во Јавното обвинителство на Република Северна Македонија.

**Секретар**

**Член 17**

 Секретарот:

 - раководи со вработените во јавното обвинителство,

 - одговорен е за остварување и вршење на стручните и административно- техничките работи на јавното обвинителство,

 - врши работи од управата во рамките на својот делокруг на работа утврдени со овој закон и други прописи и подзаконски акти,

 - соработува со јавниот обвинител во вршењето на работата од јавнообвинителската служба и управата, а кои се во надлежност на јавниот обвинител,

 - соработува со Генералниот секретар во вршење на работите кои се однесуваат на јавнообвинителската служба и

 - одлучува за права, обврски и одговорности на вработените во јавното обвинителство.

 **IV. ВИДОВИ ВРАБОТУВАЊА ВО ЈАВНООБВИНИТЕЛСКАТА СЛУЖБА**

**Видови вработувања**

**Член 18**

 (1) Работниот однос јавнообвинителските службеници го засноваат на неопределено време.

 (2) По исклучок од ставот (1) на овој член, работниот однос може да се заснова на определено време.

**Вработување на определено време**

**Член 19**

 (1) Работниот однос на определено работно време може да се заснова заради:

 - замена на привремено отсутен вработен, кој е отсутен повеќе од еден месец;

 - привремено зголемен обем на работа;

 - работа на проект.

 (2) Вработувањето од ставот (1) алинеја 1 на овој член трае до истекот на одобреното отсуство на отсутниот вработен, а најдолго две години.

 (3) Вработувањето од ставот (1) алинеја 2 на овој член трае додека трае потребата на јавното обвинителство, а најдолго една година.

 (4) Вработувањето од ставот (1) алинеја 3 на овој член трае до завршувањето на проектот, а најдолго пет години.

 (5) Проектната единица и работните места во проектната единица согласно со ставот (1) алинеја 3 на овој член, мора да бидат утврдени во актот за внатрешна организација и актот за систематизација на работните места.

 (6) Заради вработување во случаите од ставот (1) алинеите 1, 2, и 3 на овој член, Јавниот обвинител на Република Северна Македонија објавува јавен оглас, согласно со општите прописи за работни односи, односно склучува договор за отстапување на вработен со Агенцијата за привремени вработувања.

 (7) Договорите за вработување на определено време согласно со основите утврдени во ставот (1) на овој член може да се склучат само ако се обезбедени потребните финансиски средства.

 (8) Правата и должностите од работен однос на вработените на определено време се уредуваат со општите прописи за работните односи.

**Трансфoрмација во редовен работен однос**

**Член 20**

 (1) На вработениот кој засновал работен однос на определено време од член 19 став (1) од овој закон во траење подолго од две години, со или без прекин, работниот однос се трансформира во вработување на неопределено време.

 (2) За вработените кои вршат јавнообвинителски-стручни и административни работи за потребите на јавното обвинителство и кои засновале работен однос на определено време од став (1) на овој член во траење подолго од две години, со или без прекин, работниот однос се трансформира во вработување на неопределено време, доколку го положат испитот за јавнообвинителски службеник.

**Вработување на неполно работно време**

**Член 21**

 (1) Полното работно време на вработените во јавното обвинителство изнесува 40 часа неделно.

 (2) За неполно работно време се смета времето кое е пократко од полното работно време, и истото може да изнесува најмалку 20, а најмногу 30 часа неделно.

 (3) Јавниот обвинител на Република Северна Македонија, на барање на вработениот може да донесе решение за неполно работно време заради:

 - грижа за прво дете, до негова двегодишна возраст;

 - грижа за второ дете, до негова две и пол годишна возраст;

 - грижа за трето дете, до негова тригодишна возраст ,

 - грижа на дете со развојни проблеми и посебни образовни потреби и

 - намалена работна способност, согласно со прописите за пензиско и инвалидско осигурување, прописите за здравствено осигурување или други прописи.

 (4) Во условите од ставот (3) алинеи 1, 2, 3 и 4 на овој член, јавнообвинителскиот службеник може да поднесе барање до Јавниот обвинител на Република Северна Македонија за работа со неполно работно време, ако работи со полно, или обратно, за што Јавниот обвинител на Република Северна Македонија во рок од 15 дена од денот на поднесување на барањето донесува решение.

 (5) Во условите од ставот (3) алинеја 5 на овој член, јавнообвинителски службеник, врз основа на решение од надлежен орган, може да поднесе барање до Јавниот обвинител на Република Северна Македонија за работа со неполно работно време, за што Јавниот обвинител на Република Северна Македонија во рок од 15 дена од денот на поднесување на барањето донесува решение.

 (6) Платата, придонесите од плата, додатоците на плата, одморот и другите услови за јавнообвинителскиот службеник кој работи со неполно работно време, се определуваат во однос на бројот на работни часови неделно.

 **V. ПОПОЛНУВАЊЕ НА РАБОТНИ МЕСТА НА ЈАВНООБВИНИТЕЛСКИТЕ СЛУЖБЕНИЦИ**

**Начини на пополнување на работни места на јавнообвинителските службеници**

**Член 22**

 (1) Пополнувањето на работно место на јавнообвинителските службеници се врши преку спроведување на постапка за:

 - вработување, преку објавување на јавен оглас;

 - унапредување, преку објавување на интерен оглас и

 - мобилност, преку распоредување или преземање.

 (2) Постапките за пополнување на работно место од ставот (1) на овој член се спроведуваат во транспарентна, фер и конкурентна постапка.

 (3) Постапките за пополнување на работно место од ставот (1) на овој член се спроведуваат по претходно известување за обезбедени финансиски средства од Јавниот обвинител на Република Северна Македонија.

 (4) На предлог на Советот за јавнообвинителска служба, Јавниот обвинител на Република Северна Македонија го донесува правилникот за внатрешна организација и систематизација на работните места, како и содржината на функционалната анализа во јавните обвинителства.

**Општи и посебни услови за пополнување на работни места**

**Член 23**

 (1) За пополнување на работно место на вработен во јавнообвинителската служба кандидатот треба да ги исполни следниве општи услови:

 - да е државјанин на Република Северна Македонија;

 - активно да го користи македонскиот јазик;

 - да е полнолетен;

 - да има општа здравствена способност за работното место и

 - со правосилна судска пресуда да не му е изречена казна забрана на вршење професија, дејност или должност.

 (2) Покрај општите услови за пополнување на работно место на јавнообвинителски службеник од ставот (1) на овој член, кандидатот треба да ги исполни следниве посебни услови:

 - да има соодветни стручни квалификации потребни за работното место;

 - да има соодветно работно искуство потребно за работното место;

 - да поседува соодветни општи и посебни работни компетенции потребни за работното место и

 - други услови утврдени со актот за систематизација на работните места.

 (3) Како дополнителен услов за пополнување на работно место на јавнообвинителски службеник може да се утврди и:

 - статус на дете без родители и без родителска грижа, кое до својата осумнаесетгодишна возраст имало ваков статус, согласно со закон;

 - статус на лице со посебни потреби, согласно со закон или

 - статус на корисник на државна стипендија, согласно со закон.

 (4) Постапката за вработување на вработените кои вршат техничка поддршка и други помошно-организациони работи се спроведува согласно општите прописи за работни односи.

**VI. ВРАБОТУВАЊЕ НА ЈАВНООБВИНИТЕЛСКИ СЛУЖБЕНИЦИ**

**Годишен план за вработување**

**Член 24**

 (1) Јавното обвинителство има обврска да ги планира вработувањата на јавнообвинителските службеници врз основа на Методологијата за планирање утврдена во Законот за вработените во јавниот сектор, за што Јавниот обвинител на Република Северна Македонија донесува годишен план за вработувања на јавнообвинителски службеници за следната календарска година (во натамошниот текст: Годишен план) на предлог на Генералниот секретар, кој ги содржи следниве податоци:

 – податоци за пополнетост на работните места во институцијата,

 – податоци за број на планирани пензионирања,

 – податоци за потреба од нови вработувања на неопределено време и

 – други податоци со кои располага институцијата во моментот на пополнувањето.

 (2) Годишниот план ги содржи податоците од ставот (1) од овој закон, поединечно за Јавното обвинителство на Република Северна Македонија, Вишо јавно обвинителство, Основното јавно обвинителство за организиран криминал и корупција и основно јавно обвинителство.

 (3) Секретарот, односно јавниот обвинител каде не е избран секретар е должен најдоцна до 15 февруари во тековната година, да достави поединечен план за вработување до Јавното обвинителство на Република Северна Македонија, кое врз основа на добиените планови од јавните обвинителства во рок од 10 дена подготвува Единствен годишен план за вработување.

 (4) Годишниот план за вработување во текот на годината на која се однесува, можеда се измени еднаш најдоцна до 31 мај во годината.

 (5) Годишниот план од ставот (1) се доставува до Министерството за финансии и Министерството за јавна администрација заради известување.

**Известување за реализација на планот**

**Член 25**

 (1) Јавните обвинителства еднаш годишно известуваат за реализација на плановите, за што секретарот, односно јавниот обвинител каде не е избран секретар, најдоцна до 31 јануари во тековната за претходната година, доставува извештај до Јавното обвинителство на Република Северна Македонија, кој изготвува Единствен извештај.

 (2) Единствениот извештај од ставот (1) на овој член на увид се доставува и до Министерството за јавна администрација и Министерството за финансии.

**Барање за пополнување на слободно работно место**

**Член 26**

 (1) Барањето за пополнување на работно место јавниот обвинител го доставува до Јавното обвинителство на Република Северна Македонија.

 (2) Јавното обвинителство на Република Северна Македонија по утврдувањето на основаноста на барањето на јавното обвинителство, во рок од 15 дена по приемот на барањето, на јавното обвинителство коe го поднелo барањето ќе му даде согласност за пополнување на слободно работно место.

 (3) Јавното обвинителство на Република Северна Македонија ќе го одбие барањето на јавното обвинителство за пополнување на слободно работно место, ако работното место за кое е поднесено барањето не е предвидено со актот за систематизацијата на работните места или не е предвидено во Единствениот годишен план за вработување.

**Јавен оглас**

**Член 27**

 (1) Јавниот оглас за вработување на јавнообвинителски службеник се објавува на интернет страницата на Јавното обвинителство на Република Северна Македонија, како и во најмалку два дневни весници, од кои еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

 (2) Во јавниот оглас се назначува нивото, звањето, општите и посебните услови за пополнување на работното место.

 (3) Јавниот оглас го објавува Јавното обвинителство на Република Северна Македонија.

 (4) Рокот за пријавување на јавниот оглас од ставот (1) на овој член не може да биде пократок од 15 дена, односно подолг од 20 дена од денот на неговото објавување во дневните весници.

 (5) Потребните документи кандидатите ги доставуваат до Јавното обвинителство на Република Северна Македонија кое го објавило јавниот оглас преку пошта, приемната писарница или по електронски пат.

**Пријавување на јавен оглас**

**Член 28**

 (1) Кандидатот за јавнообвинителски службеник пополнува пријава за вработување.

 (2) Кон пријавата кандидатите задолжително ги приложуваат следниве докази за податоците внесени во истата, во оригинал или копија заверена на нотар:

 - доказ за државјанство на Република Северна Македонија;

 - уверение/диплома за завршен степен на образование;

 - потврда за работа со компјутерски програми за канцелариско работење;

 - потврда за работно искуство во струката;

 - потврда за општа здравствена способност за работното место;

 - извод од историјатот на вработување, доколку кандидатот бил претходно вработен, издаден од Агенција за вработување и

 - потврда за положен стручен испит или уверение од соодветната стручна област, доколку истите се посебен услов за работното место и се назначени во јавниот оглас.

 (3) Јавното обвинителство за пријавените кандидати на јавниот оглас по службена должност прибавува доказ за државјанство на Република Северна Македонија и доказ дека со правосилна судска пресуда не му е изречена казна забрана за вршење на професија, дејност или должност, кои се преземаат по службена должност преку Националната платформа за интероперабилност, согласно прописите од областа на електронското управување и електронските услуги.

 (4) Кон пријавата кандидатите можат да достават и:

 - препораки од претходните работни места, кои содржат контакт податоци од лицето кое го препорачува;

 - потврди за посетувани обуки, стручни сертификати од други стручни квалификации и специјализации, трудови и публикации;

 - потврда за волонтерски или практикантски стаж, потпишана од раководното лице на институцијата и

 - изјави или други документи од интерес на работното место.

 (5) Откако ќе ја пополнат пријавата кандидатите се должни под материјална и кривична одговорност, да потврдат дека податоците во пријавата се точни, а доставените докази верни на оригиналот.

 (6) Со пополнување на пријавата кандидатите добиваат шифра која ги поврзува со резултатите од натамошниот тек на постапката за селекција.

**Комисија за селекција за вработување**

**Член 29**

 (1) Генералниот секретар во Јавното обвинителство на Република Северна Македонија формира Комисија за селекција за вработување по јавен оглас, составена од три члена, и тоа:

 - при вработување во Јавното обвинителство на Република Северна Македонија- три члена од Јавното обвинителство на Република Северна Македонија,

 - при вработување во Вишо јавно обвинителство, два члена од Јавното обвинителство на Република Северна Македонија и еден член од Вишото јавно обвинителство во кое се врши вработувањето,

 - при вработување во Основно јавно обвинителство, еден член од Јавното обвинителство на Република Северна Македонија, еден член од Вишото јавно обвинителство на чие подрачје се наоѓа Основното јавно обвинителство во кое се врши вработувањето и еден член од Основното јавно обвинителство во кое се врши вработувањето и

 - при вработување во Одделението за истражување и гонење на кривични дела сторени од лица со полициски овластувања и припадници на затворската полиција во Основното јавно обвинителство за гонење на организиран криминал и корупција, еден член од Јавното обвинителство на Република Северна Македонија и два члена од Одделението за истражување и гонење на кривични дела сторени од лица со полициски овластувања и припадници на затворската полиција.

 (2) По исклучок од ставот (1) на овој член, Комисијата од ставот (1) на овој член ја сочинуваат тројца јавнообвинителски службеници од групата на стручните јавнообвинителски службеници.

 (3) При вработување на Генералниот секретар, Јавниот обвинител на Република Северна Македонија формира Комисија за селекција за вработување која е составена од три члена:

 -двајца раководни, односно стручни јавнообвинителски службеници од Јавно обвинителство на Република Северна Македонија и член на Советот.

**Постапка за селекција за вработување**

**Член 30**

 Постапката за селекција за вработување се состои од административна

селекција за вработување, испит за јавнообвинителски службеник и интервју.

**Административна селекција за вработување**

**Член 31**

 (1) Административната селекција се состои од проверка на внесените податоци во пријавата за вработување со условите утврдени во јавниот оглас, приложените докази во пријавата и нивно бодување.

 (2) За кандидатите за кои при административната селекција ќе се утврди дека не ги исполнуваат условите утврдени во јавниот оглас, постапката на селекција завршува.

 (3) Вкупниот број на бодови за секој пријавен кандидат се утврдува врз основа на бодовите од стручните квалификации, работното искуство во струката и познавање на работа со компјутерски програми за канцелариско работење.

 (4) Стручните квалификации се вреднуваат во однос на формалното образование.

 (5) Формалното образование на кандидатите за јавнообвинителски службеници од категоријата А, Б и В се вреднува согласно со постигнатиот успех на сите циклуси на студии кои ги завршил кандидатот.

 (6) Формалното образование на кандидатите за јавнообвинителски службеници од категоријата Г се вреднува согласно со постигнатиот успех во средното, односно постигнатиот успех на првиот циклус на студии.

 (7) Работното искуство во струката се вреднува во зависност од времетраењето кое е потребно за потребното место предвидено во јавниот оглас.

 (8) За познавањето на компјутерски програми за канцелариско работење кандидатот доставува соодветен доказ.

 (9) Административната селекција завршува најдоцна во рок од 15 дена по истекот на рокот за пријавување на кандидатите на јавните огласи, за што Комисијата за селекција за вработување подготвува листа со шифри на кандидатите за кои постапката на селекција завршила и ранг-листата со шифрите на кандидатите кои ја поминале административната селекција, и ги објавува на интернет страницата на Јавното обвинителство на Република Северна Македонија.

 (10) Датумот и времето на оддржување на испит за јавнообвинителски службеник се објавуваат заедно со ранг-листата од ставот (9) на овој член, и рокот на одржување на истиот не може да биде пократок од десет дена, а подолг од 30 дена од денот на објавувањето на ранг-листа.

**Испит за јавнообвинителски службеник**

**Член 32**

 (1) Кандидатот за јавнообвинителски службеник полага испит за јавнообвинителски службеник, кој го организира и спроведува Јавното обвинителство на Република Северна Македонија.

 (2) Испитот за јавнообвинителски службеник, се состои од два дела, и тоа стручен дел и дел за проверка на знаење на еден од трите најчесто користени јазици на Европската Унија (англиски, француски и германски), а испитот за јавнообвинителски службеник од категорија Г се состои само од полагање на стручен испит.

 (3) Со стручниот испит, преку одговарање на прашања во вид на тестирање, се проверуваат познавањата на кандидатот во областа на правосудството, уставниот поредок на Република Северна Македонија, правата од работен однос на јавообвинителските службеници и Кодексот за етика на вработените во јавнообвинителската служба.

 (4) Со делот за проверка на знаењето на еден од трите најчесто користени јазици на Европската Унија (англиски, француски и германски) преку спроведување на писмен тест со заокружување на одговори, се проверува познавањето на кандидатот на странски јазици.

 (5) За полагање на стручниот дел се формира база на прашања, која се ревидира еднаш годишно и е јавно достапна на интернет страницата на Јавното обвинителство на Република Северна Македонија.

 (6) Јавно достапни и објавени на интернет страницата на Јавното обвинителство на Република Северна Македонија се и литературата, односно законите и подзаконските акти врз основа на кои е подготвена базата на прашања од ставот (5) на овој член.

 (7) Прашањата од стручниот дел на испитот, во зависност од тежината, се вреднуваат со определен број на бодови, кои се наведени за секое прашање за време на полагањето, и истите за секој кандидат се бираат по случаен избор од базата на прашања од ставот (5) на овој член.

**Постапка на полагање на испити и тестови**

**Член 33**

 (1) Испитот за јавнообвинителски службеник се полага во просторија во Јавното обвинителство на Република Северна Македонија или друга просторија.

 (2) На кандидатот за време на полагањето на испитот, односно на тестот, не му се дозволува користење на литература, закони, мобилен телефон, преносни компјутерски уреди и други технички и информатички средства, и не му се дозволува да контактира со други кандидати или лица од Комисијата

 (3) Кандидатот кој го положил стручниот дел од испитот за јавнообвинителски службеник од категорија А, Б и В продолжува со полагање на прашања од делот за проверка на знаење на еден од трите најчесто користени јазици на Европската Унија (англиски, француски и германски), а кандидатот кој го положил стручниот дел од испитот за јавнообвинителски службеник од категорија Г, продолжува во наредната фаза во постапката за селекција за вработување.

 (4) Кандидатот кој го положил делот за проверка на знаење на еден од трите најчесто користени јазици на Европската Унија (англиски, француски и германски), продолжува во наредната фаза во постапката за селекција за вработување.

 (5) Комисијата за селекција за вработување резултатот, односно бројот на бодови од испитот за јавнообвинителски службеник го објавува на интернет страната на Јавното обвинителство на Република Северна Македонија, под шифрата под која полагал кандидатот, во рок од три дена од полагањето на испитот.

**Член 34**

 (1) Во рок од три дена од денот на спроведување на испитот, согласно со освоените бодови од административната селекција и испитот, Комисијата за селекција за вработување подготвува и ја објавува на интернет страницата на Јавното обвинителство на Република Северна Македонија, ранг-листата со шифрите на кандидатите.

 (2) Датумот и времето на оддржувањето на интервјуто се објавуваат заедно со ранг-листата од ставот (1) на овој член и истиот не може да биде подолг од 10 дена од денот на објавувањето.

 (3) На интервјуто учествуваат најмногу пет пати повеќе кандидати од бројот на работни места за кои се спроведува постапката за селекција за вработување, а кои биле најдобро рангирани на листата од ставот (1) на овој член.

 (4) На интервјуто учествуваат и кандидатите кои имаат ист број на бодови со последно рангираните кандидати од ставот (1) на овој член.

**Интервју**

**Член 35**

 (1) Интервјуто се спроведува усно.

 (2) На интервјуто, преку ситуациони прашања, се проверуваат потребните општи работни компетенции за категоријата на која припаѓа работното место, а преку стручни прашања или практични задачи, се проверуваат посебните работни компетенции од делокругот на работното место.

 (3) Во рок од три дена од денот на спроведување на интервјуто, согласно со освоените бодови од административната селекција, писмените тестови и интервјуто, за кандидатите кои освоиле најмалку 60% од максималниот број бодови во сите претходни фази на постапката на селекција, Комисијата за селекција за вработување подготвува и на интернет страницата на Јавното обвинителство на Република Северна Македонија, ја објавува ранг-листа со шифри на кандидатите.

**Избор на кандидати**

**Член 36**

 (1) Комисијата за селекција за вработување во рок од пет дена по објавување на ранг-листата до Генералниот секретар, односно секретарот или јавниот обвинител каде не е избран секретар, доставува предлог за донесување на одлука за избор на најдобро рангираниот кандидат.

 (2) По исклучок од ставот (1) на овој член, Комисијата за селекција за вработување на Генерален секретар до Јавниот обвинител на Република Северна Македонија доставува предлог за донесување на одлука за избор на најдобро рангираниот кандидат.

 (3) Во случај кога нема ниту еден кандидат на листата или ниту еден кандидат не ги исполнува условите, Комисијата за селекција за вработување доставува за донесување предлог-одлука за невршење на избор до Генералниот секретар, односно секретарот или јавниот обвинител каде не е избран секретар, односно до Јавниот обвинител на Република Северна Македонија, при што јавниот оглас се повторува.

**Одлука за избор за вработување**

**Член 37**

 (1) Генералниот секретар, односно секретарот или јавниот обвинител каде не е избран секретар, односно Јавниот обвинител на Република Северна Македонија, во рок од пет дена по добивањето предлогот е должен да донесе одлука за избор.

 (2) Одлуката за избор се доставува до избраниот кандидат и се објавува на интернет страницата и на огласната табла на Јавното обвинителство на Република Северна Македонија.

 (3) Против одлуката од ставот (1) на овој член, кандидатот кој не е избран има право на жалба, преку јавното обвинителство, за чии потреби е објавен јавниот оглас, до Советот во рок од осум дена од денот на приемот на писменото известување за извршениот избор.

 (4) Јавното обвинителство е должно во рок од три дена од приемот на жалбата, да ги достави жалбата и одговорот на жалбата до Советот.

 (5) Советот одлучува во рок од 15 дена од денот на приемот на жалбата.

 (6) Жалбата го одлага извршувањето на одлуката.

 (7) Кандидатот кој не е задоволен од конечната одлука на Советот или ако Советот не одлучил во рок од осум дена од денот на приемот, има право во рок од 15 дена од приемот на одлуката да поднесе тужба пред надлежен суд.

**Донесување на решение за вработување**

**Член 38**

 (1) Во рок од пет дена од конечноста на одлуката за избор, Јавниот обвинител на Република Северна Македонија донесува решение за вработување на јавнообвинителски службеник на неопределено време.

 (2) На избраниот кандидат му се врачува решението и му се обезбедува пристап до актот за внатрешна организација и актот за систематизација на работните места, до Кодексот на вработените во јавнообвинителската служба, до законите и подзаконските акти од областа на надлежноста на јавното обвинителство и други релевантни акти, за што јавообвинителскиот службеник потпишува потврда за прием која се чува во неговото досие.

 (3) Избраниот кандидат потпишува свечена изјава, која е составен дел од Кодексот на вработените во јавнообвинителската служба.

 (4) Примерок од потпишаната свечена изјаваод ставот (3) на овој член му се врачува на јавнообвинителскиот службеник, а еден примерок се чува во неговото работно досие.

**Правилник за спроведување на постапката за вработување**

**Член 39**

 Формата и содржината на јавниот оглас, формата, содржината и начинот на поднесување на пријавата, начинот на спроведување на административната селекција,испитите, интервјуто, како и начинот на нивно бодување и максималниот број на бодови од постапката на селекција во зависност од категориите на работни места, како и други прашања во врска со постапката на селекција, ги пропишува министерот за правда.

 **VII. УНАПРЕДУВАЊЕ НА ЈАВНООБВИНИТЕЛСКИТЕ СЛУЖБЕНИЦИ**

**Интерен оглас**

**Член 40**

 (1) Постапката за унапредување има за цел да им овозможи на јавнообвинителските службеници кариерно напредување, односно преминување од работно место на пониско ниво, односно звање на работно место на повисоко ниво, односно звање.

 (2) За започнување на постапка за унапредување на јавнообвинителски службеник, Генералниот секретар, односно секретарот или јавниот обвинител каде не е избран секретар, до Јавниот обвинител на Република Северна Македонија доставува барање за започнување на постапка за унапредување на јавнообвинителски службеник, во кое го назначува нивото и описот на работно место кое се предлага за пополнување.

 (3) Интерниот оглас и образец за пријава за унапредување се објавуваат на интернет страницата на Јавното обвинителство на Република Северна Македонија.

 (4) На интерниот оглас може да се јави јавнообвинителски службеник вработен во јавното обвинителство, кој ги исполнува посебните услови за пополнување на работното место пропишани за соодветното ниво во овој закон и во актот за систематизација на работните места, како и:

 - да е оценет со оценка „особено се истакнува" или „се истакнува“ при последното оценување;

 - да е на работно место на непосредно пониско ниво од работното место за кое е објавен интерниот оглас или да е на работно место во рамки на истата категорија во која е работното место за кое е објавен интерниот оглас;

 - да поминал најмалку две години на истото ниво на работно место во јавното обвинителство во кое е вработен и во кое е објавен интерниот оглас и

 - да не му е изречена дисциплинска мерка во последната година пред објавувањето на интерниот оглас.

 (5) Интерниот оглас може да се спроведува за пополнување на работни места во сите звања, освен за звањата помлад јавнообвинителски соработник, помлад соработник, помлад јавнообвинителски референт и помлад референт.

**Пријава за унапредување**

**Член 41**

 (1) Кандидатите се пријавуваат на интерниот оглас за унапредување со

поднесување на пополнетата пријава и докази за податоците содржани во пријавата и истата ја доставуваат до Јавното обвинителство на Република Северна Македонија.

 (2) Рокот за пријавување на огласот не може да биде пократок од пет, односно подолг од десет дена од денот на неговото објавување.

 (3) Пријавата од ставот (1) на овој член содржи име и презиме, работното место на кое е распореден, ниво, звање, како и податоци од членот 40 став (4) од овој закон.

 (4) Кон пријавата кандидатите можат да приложат потврди за успешно реализирани обуки.

 (5) Во пријавата кандидатите се должни под материјална и кривична одговорност да потврдат дека податоците во пријавата се точни, а доставените докази верни на оригиналот.

**Комисија за селекција за унапредување**

**Член 42**

 (1) Генералниот секретар формира Комисија за селекција за унапредување, составена од три члена, и тоа :

 - при унапредување во Јавното обвинителство на Република Северна Македонија три члена од Јавното обвинителство на Република Северна Македонија,

 - при унапредување во Вишо јавно обвинителство, два члена од Јавното обвинителство на Република Северна Македонија и еден член од Вишото јавно обвинителство во кое е распишан интерниот оглас,

 - при унапредување во Основно јавно обвинителство, еден член од Јавното обвинителство на Република Северна Македонија, еден член од Вишото јавно обвинителство на чие подрачје се наоѓа Основното јавно обвинителство во кое се врши вработувањето и еден член од Основното јавно обвинителство во кое е распишан интерниот оглас,

 - при унапредување во Одделението за истражување и гонење на кривични дела сторени од лица со полициски овластувања и припадници на затворската полиција во Основното јавно обвинителство за гонење на организиран криминал и корупција, еден член од Јавното обвинителство на Република Северна Македонија и два члена од Одделението за истражување и гонење на кривични дела сторени од лица со полициски овластувања и припадници на затворската полиција.

 (2) По исклучок од ставот (1) на овој член, Комисијата од ставот (1) на овој член, ја сочинуваат тројца јавнообвинителски службеници од групата на стручните јавнообвинителски службеници.

**Постапка за селекција за унапредување**

**Член 43**

 (1) Постапката за селекција за унапредување се состои од административна селекција и интервју.

 (2) Административната селекција се состои од проверка на внесените податоци во пријавата со условите утврдени во членот 40 став (4) од овој закон и приложените докази во пријавата и нивно бодување.

 (3) За кандидатите за кои при административната селекција ќе се утврди дека не ги исполнуваат условите утврдени во интерниот оглас, постапката на селекција завршува.

 (4) Бодовите за административна селекција за секој пријавен кандидат се утврдуваат врз основа на збирот на последната оценка и реализираните обуки согласно со доставените докази од членот 41 став (4) од овој закон.

 (5) Врз основа на бодовите од административната селекција, Комисијата за селекција за унапредување составува ранг-листа, при што со најмногу пет најдобро рангирани кандидати во рок од пет дена по административната селекција спроведува интервју.

 (6) Врз основа на бодовите од административната селекција и интервјуто, Комисијата за селекција за унапредување составува финална ранг-листа и му го предлага прворангираниот кандидат на Генералниот секретар, секретарот или јавниот обвинител каде не е избран секретар.

**Одлука и решение за избор за унапредување**

**Член 44**

 (1) Во рок од три дена од добивањето на предлогот, Генералниот секретар,

односно секретарот или јавниот обвинител каде не е избран секретар, е должен да донесе одлука за избор.

 (2) Одлуката за избор од ставот (1) на овој член се доставува до кандидатите за унапредување и се објавува на огласната табла и интернет страницата на Јавното обвинителство на Република Северна Македонија.

 (3) Ако во рокот од ставот (1) на овој член Генералниот секретар, односно секретарот или јавниот обвинител каде не е избран секретар, донесе одлука за невршење на избор, во истата е должен да ги наведе причините за нејзиното донесување.

 (4) Против одлуката за избор од ставот (1) на овој член незадоволниот јавнообвинителски службеник има право на жалба преку јавното обвинителство за чии потреби бил објавен интерниот оглас до Советот, во рок од осум дена од денот на приемот на писменото известување за извршениот избор.

 (5) Јавното обвинителство е должно во рок од три дена да ја достави жалбата и одговорот на жалбата до Советот.

 (6) Советот одлучува во рок од 15 дена од денот на приемот на жалбата.

 (7) Жалбата го одлага извршувањето на одлуката.

 (8) По завршувањето на постапката за избор, Јавниот обвинител на Република Северна Македонија донесува решение за унапредување на јавнообвинителски службеник.

**Правилник за спроведување на постапката за унапредување**

**Член 45**

 Формата и содржината на интерниот оглас, формата, содржината и начинот на поднесување на пријавата за унапредување, начинот на спроведување на административната селекција и интервјуто, како и начинот на нивно бодирање и максималниот број на бодови од постапката на селекција, во зависност од категоријата на работно место за кое е објавен интерниот оглас, ги донесува министерот за правда.

**VIII. MОБИЛНОСТ НА ЈАВНООБВИНИТЕЛСКИТЕ СЛУЖБЕНИЦИ**

**Мобилност**

**Член 46**

 (1) Мобилноста е хоризонтално движење на вработен од едно на друго работно место во рамките на истата група на работни места, утврдена со овој закон.

 (2) Мобилноста се врши преку распоредување, односно преземање на вработениот на работно место на исто ниво, односно на работно место за кое вработениот ги исполнува општите и посебните услови утврдени во актот на систематизација на работни места.

 (3) Мобилноста се врши без објавување на интерен, односно јавен оглас.

**Мобилност преку распоредување**

**Член 47**

 Јавнообвинителскиот службеник кој ги исполнува посебните услови за работното место, утврдени во актот за систематизација на работните места, по потреба на јавното обвинителство или по негово барање, може да се распореди во истото јавно обвинителство на работно место во исто ниво, односно звање, ако работното место е утврдено во актот за систематизација на работните места и не е пополнето.

**Мобилност преку преземање во друго јавно обвинителство**

**Член 48**

 Јавнообвинителскиот службеник, на негово барање, по потреба на јавното обвинителство во кое е вработен или по потреба на друго јавно обвинителство, ако ги исполнува посебните услови за работното место, утврдени во актот за систематизација на работните места, со негова согласност, може да биде преземен од едно во друго јавно обвинителство на работно место во исто звање, ако за тоа се согласат јавните обвинители, по претходна согласност од Јавното обвинителство на Република Северна Македонија.

**Преземање од институции на јавен сектор**

**Член 49**

 Вработен во јавен сектор со статус на административен службеник кој ги исполнува посебните услови утврдени во актот за систематизација на работните места, може да биде преземен и распореден на соодветно работно место, ако за тоа се согласат Јавниот обвинител на Република Северна Македонија, раководното лице на институцијата и вработениот.

 **IX. ПРАВА И ДОЛЖНОСТИ НА ВРАБОТЕНИТЕ ВО ЈАВНООБВИНИТЕЛСКАТА СЛУЖБА**

**Основ на правата и должностите**

**Член 50**

 Правата и должности на јавнообвинителските службеници кои произлегуваат од работниот однос се уредуваат со овој закон, со друг закон и колективен договор.

**1.Права на јавнообвинителските службеници**

**Право на плата и надоместоци од плата**

**Член 51**

 Вработените во јавнообвинителската служба за својата работа имаат право на плата и надоместоци од плата согласно со овој закон, со друг закон и колективните договори.

**Право на одмори и отсуства**

**Член 52**

 Вработените во јавнообвинителската служба имаат право на пауза, одмори и отсуства од работа согласно со овој закон, со друг закон и колективните договори.

**Право на годишен одмор**

**Член 53**

 (1) Вработените во јавнообвинителскта служба имаат право на годишен одмор

во траење од 20 до 26 работни дена.

 (2) Повозрасен вработен, и тоа жена со наполнети 57 години возраст и маж со наполнети 59 години возраст, инвалид, вработен со најмалку 60% телесно оштетување и вработен кој негува и чува дете со телесен или душевен недостаток има право на уште три работни дена годишен одмор.

 (3) Годишниот одмор по правило се користи во текот на календарската година.

 (4) Годишниот одмор може да се користи и во два дела, со тоа што првиот дел мора да трае две непрекинати работни недели.

 (5) Првиот дел од годишниот одмор се користи до крајот на тековната година, а остатокот до 30 јуни наредната година.

 (6) Годишниот одмор за вработените во јавнообвинителската служба се утврдува според следните критериуми:

 1) За образование на основицата се додаваат:

 - за високо образование три работни дена,

 - за вишо образование два работни дена и

 - за средно образование еден работен ден.

 2) За работен стаж на основицата се додаваат:

 - од еден до десет години работен стаж еден работен ден,

 - од десет до 15 години работен стаж два работни дена,

 - од 15 до 25 години работен стаж три работни дена и

 - над 25 години работен стаж четири работни дена.

**Платено отсуство**

**Член 54**

 (1) Вработените во јавнообвинителската служба имаат право на платено отсуство од работа до 10 работни дена и тоа во следниве случаи за:

 - склучување на брак на јавнообвинителскиот службеник пет дена,

 - склучување брак на деца три дена,

 - раѓање и посвојување на дете три дена,

 - смрт на сопружник или дете пет дена,

 - смрт на родител, брат, сестра три дена,

 - смрт на родител на сопружник два дена,

 - смрт на дедо или баба еден ден,

 - полагање на стручен испит за потребите на јавното обвинителство или за сопствени потреби три дена,

 - полагање на правосуден испит, магистратура или докторат три дена

 - селидба од едно во друго место три дена,

 - селидба во исто место два дена,

 - елементарна непогода во домот (пожар, поплава и друг неповолен настан во домот за кој се доставува доказ) три дена,

 - за крводарителство два последователни денови од денот на дарување на крв.

 - за учество на синдикални активности на вработените организирани од страна на синдикатот со приложување на покана или друг доказ за активноста, во деновите на одржување на тие активности.

**Неплатено отсуство**

**Член 55**

 (1) Вработениот во јавнообвинителската служба има право да отсуствува од работа без надоместок на плата и придонеси од плата, но најдолго три месеци во текот на календарската година, и тоа за:

 - вршење на неодложни лични и семејни работи,

 - нега на член на семејство кој е тешко болен,

 - посета на член на потесно семејство во странство,

 - изградба или реновирање на стан или семејна куќа,

 - лекување на јавнообвинителскиот службеник на негов трошок,

 - учество на културни и спортски манифестации,

 - полагање на правосуден испит или друг стручен испит,

 - учество на семинари, работилници и конгреси во земјата и странство и

 - патување во странство.

 (2) Барањето за користење на неплатено отсуство, со образложение, се поднесува до Генералниот секретар, односно секретарот на јавното обвинителство или јавниот обвинител каде не е избран секретар.

 (3) Генералниот секретар, односно секретарот или јавниот обвинител каде не е избран секретар, во рок од пет дена по поднесувањето на барањето е должен да донесе решение.

 (4) Против решението е дозволена жалба преку јавното обвинителство до Советот во рок од три дена од денот на приемот.

**Право на стручно усовршување**

**Член 56**

 (1) Јавнообвинителскиот службеник има право и должност стручно да се оспособува и усовршува.

 (2) Континуираната обука за стручно усовршување на јавнообвинителските службеници е со цел стекнување и постојано унапредување и стручно усовршување на теоретски и практични знаења и вештини за квалитетно, стручно и ефикасно извршување на работите и работните задачи.

**Право на заштита**

**Член 57**

 Вработениот во јавнообвинителската служба во остварувањето на правата и должностите од работниот однос има право да бараат заштита пред надлежниот суд, како и од друг надлежен орган согласно со закон.

**Право на заштита на вработени кои пријавиле сомневање или сознание за кривично дело или за незаконско или недозволиво постапување**

**Член 58**

 На вработениот во јавнообвинителската служба кој пријавил сомневање или има сознание дека е извршено, или се извршува или е веројатно дека ќе се изврши кривично дело против службената должност или друго незаконито или недозволиво постапување со кое се загрозува јавниот интерес, безбедноста и одбраната, му се обезбедува заштита согласно со закон и му се гарантира анонимност и доверливост до степен и до момент до кои тој тоа го бара.

**Право на регрес на годишен одмор**

**Член 59**

 (1) Вработените во јавнообвинителската служба имаат право на регрес за годишен одмор во висина од најмалку 40% од основицата, под услов вработениот да работел најмалку 6 месеци во календарската година кај ист работодавач.

 (2) Со колективен договор на ниво на сектор, оддел или група или колективен договор на ниво на работодавач, може да се утврди регрес за годишен одмор во поголем износ од износот утврден со овој закон.

 (3) Регресот за годишен одмор се исплатува еднократно до крајот на тековната година.

 (4) Основицата за пресметување на регрес за годишен одмор претставува просечната месечна нето плата по работник во Република Северна Македонија исплатена во претходната година.

**Право на мирување на работен однос**

**Член 60**

 (1) На вработен во јавнообвинителската служба кој е избран или именуван на државна или јавна функција утврдена со закон или кој е упатен на работа во странство во рамките на меѓународна, техничка, просветна, здравствена, културна, научна или друг вид соработка, односно кој е упатен на работа во дипломатско или во конзуларно претставништво, му мируваат правата и должностите од работниот однос.

 (2) На вработениот во јавнообвинителската служба чиј брачен другар е упатен на работа во странство во рамките на меѓународна, техничка, просветна, здравствена, културна научна и друг вид соработка, односно кој е упатен на работа во дипломатско или во конзуларно претставништво, му мируваат правата и должностите од работниот однос.

 (3) Вработениот во јавнообвинителската служба од ставовите (1) и (2) на овој член има право во рок од 15 дена по престанувањето на вршењето на фуннкцијата или по враќањето од странство, односно 15 дена по престанувањето на работата на нивниот брачен другар во странство, врз основа на писмено барање да се врати во јавното обвинителство од каде што заминал, на работно место на исто ниво со нивото на кое бил распореден пред мирувањето на работниот однос.

**Право на синдикално организирање и право на штрајк**

**Член 61**

 (1) Вработените во јавнообвинителската служба, заради остварување на своите економски и социјални права, имаат право да се вклучат во основање и да членуваат во синдикат под услови и во постапка утврдени со закон и со актите на синдикатот.

 (2) Вработените во јавнообвинителската служба имаат право на штрајк организиран во согласност со Уставот на Република Северна Македонија, закон, колективен договор и ратификуваните меѓународни договори во согласност со Уставот на Република Северна Македонија.

 (3) При остварувањето на правото на штрајк вработените во јавнообвинителската служба се должни да обезбедат минимум непречено извршување на функциите на јавното обвинителство и неопходно ниво на остварување на правата и интересите на граѓаните и на правните лица, а особено во постапките за кои со закон е утврдено дека се итни, односно за работите кои според закон се нужни, јавото обвинителство е должно да работи и за време на штрајк.

 (4) Јавниот обвинител согласно закон и колективен договор го утврдуваат начинот на извршувањето на надлежностите на јавното обвинителство за време на штрајк, како и начинот на обезбедување услови за правото на штрајк од ставот (3) на овој член.

**2. Должности на вработените во јавнообвинителската служба**

**Должност за извршување на работите** и на работните задачи

**Член 62**

 (1) Вработените во јавнообвинителската служба се должни да ги извршуваат работите и работните задачи, опишани во актот за систематизација на работните места.

 (2) Вработените во јавнообвинителската служба, врз основа на задолжение во писмена форма од непосредно претпоставениот јавнообвинителски службеник, Генералниот секретар, односно секретарот или од јавниот обвинител каде не е избран секретар, се должни да извршуваат и работи и работни задачи кои не се содржани во описот од ставот (1) на овој член, а кои се соодветни со нивните професионални квалификации и со работните компетенции.

**Должност за укажување на незаконски работни задачи**

**Член 63**

 (1) Вработениот во јавнообвинителската служба е должен да ги извршува работните задачи дадени од јавниот обвинител, Генералниот секретар, односно секретарот или од непосредно претпоставениот јавнообвинителски службеник и да постапуваат по нив во согласност со Уставот на Република Северна Македонија, закон или друг пропис.

 (2) Ако вработениот во јавнообвинителската служба смета дека дадената работна задача од ставот (1) на овој член не е во согласност со Уставот на Република Северна Македонија, закон и друг пропис е должен за тоа да му укаже на лицето кое му ја дало задачата.

 (3) Вработениот во јавнообвинителската служба е должен да постапи по работната задача од ставот (2) на овој член дадена во писмена форма, освен ако оцени дека нејзиното извршување претставува кривично дело и веднаш за тоа писмено ќе го извести непосредно претпоставениот за оној, кој му ја дал задачата, како и Државната комисија за спречување на корупцијата.

 (4) Ако вработениот во јавнообвинителската служба не го предупреди непосредно претпоставениот дека наредбата е неуставна и незаконска и ја изврши наредбата, тој ќе одговара за нејзиното извршување, како и оној што ја издал наредбата.

 (5) Вработениот во јавнообвинителската служба не може да биде повикан на одговорност заради даденото укажувањето од ставот (2) на овој член и даденото известување од ставот (3) на овој член.

**Должност за известување за отсуство од работа на вработените во јавнообвинителска служба**

**Член 64**

 (1) Вработениот во јавнообвинителската служба е должен да го почитува работното време на јавното обвинителство.

 (2) Во случај на спреченост за доаѓање на работа, вработениот во јавнообвинителската служба е должен да го извести непосредно претпоставениот, Генералниот секретар, односно секретарот или јавниот обвинител каде не е избран секретар, до истекот на дневното работното време на јавното обвинителство.

 (3) По исклучок од ставот (1) на овој член, кога спреченоста за доаѓање на работа е настаната од виша сила, известувањето за спреченост за доаѓање на работа, вработениот во јавнообвинителската служба е должен да го изврши веднаш по престанувањето на причината која го оневозможила известувањето.

**Должност за постапување по барање за упатување**

**Член 65**

 (1) Во случај на вонредни околности (природни непогоди, епидемии, поплави и слично), јавнообвинителскиот службеник може без негова согласност да биде упатен на извршување работи и на работни задачи во јавно обвинителство надвор од местото на неговото живеалиште.

 (2) Упатувањето од ставот (1) на овој член трае додека траат вонредните околности, но не подолго од три месеци.

 (3) Во случаите на упатување на извршување на работите и на работните задачи од ставот (1) на овој член, вработениот во јавнообвинителската служба има право на надоместоци утврдени со општите прописи за работните односи.

**Забрана за примање подароци**

**Член 66**

 (1) Вработениот во јавнообвинителската служба не смее да прима подароци поврзани со неговата работа, со исклучок на протоколарни подароци кои се пријавуваат до овластеното лице во јабното обвинителство задолжено од јавниот обвинител за водење на евиденцијата на подароци.

 (2) Подароците примени од страна на службени лица или од меѓународни организации, дадени за време на посети, гостувања или во други слични околности, се сметаат за протоколарни подароци, согласно закон.

 (3) Забраната и ограничувањата утврдени во ставот (1) на овој член исто така се однесуваат и на брачниот другар на вработениот во јавнообвинителската служба, на лица кои живеат заедно со вработениот во јавнообвинителската служба во вонбрачна заедница, на неговите деца, родители и на лица кои живеат во исто домаќинство.

 (4) Вработениот во јавнообвинителската служба е обврзан да ги предупреди дарителите дека вработените во јавнообвинителската служба не смеат да примаат подароци поврзани со нивната работа.

**Забрана за политичко дејствување на работно место**

**Член 67**

 (1) Вработениот во јавнообвинителската служба, со членството во политичка партија и со учеството во партиските активности, не смее да го доведе во прашање вршењето на работите и на работните задачи од работното место во јавното обвинителство.

 (2) Вработениот во јавнообвинителската служба, при вршењето на работите и на работните задачи не смее да ги искажува или да ги застапува своите политички и партиски уверувања.

 (3) Вработениот во јавнообвинителската служба, во текот на работното време не смее директно да учествуваа во изборни активности или во други јавни настапи од таков вид.

 (4) Вработениот во јавнообвинителската служба, во јавното обвинителство во кое ги извршува работите и работните задачи не смее на себе да носи или да истакнува партиски симболи во работните простории и во просториите на јавното обвинителство.

 **X. ПЛАТА И НАДОМЕСТОЦИ НА ПЛАТА НА ЈАВНООБВИНИТЕЛСКИТЕ СЛУЖБЕНИЦИ**

**Плата и надоместоци**

**Член 68**

 (1) Вработениот во јавнообвинителската служба има право на плата и надоместоци од плата, која одговара на неговото работно место според услови и критериуми утврдени со овој закон и/или колективен договор.

 (2) Платите и надоместоците од плата на вработените во јавнообвинителската служба се обезбедуваат од Буџетот на Јавното обвинителство на Република Северна Македонија.

 (3) Платите на вработениот во јавнообвинителската служба се пресметуваат во бруто износ, а се исплатуваат во нето паричен износ еднаш месечно во тековниот месец за претходниот месец, најдоцна до 15 во тековниот месец.

 (4) Придонесите и данокот на личниот доход на вработените во јавнообвинителската служба ги плаќа јавното обвинителство со исплата на платата во согласност со закон.

 (5) Јавното обвинителство е должно да води евиденција на платите, додатоците на платите, надоместоците на платите и исплатените придонеси од плата и данокот на личниот доход и за нив на вработените во јавнообвинителската служба им издава потврда дека се исплатени, најдоцна до 1 февруари во тековната година, а за претходната година.

**Компоненти на плата**

**Член 69**

 Платата на јавнообвинителскиот службеник се состои од следниве компоненти:

 - основна компонента и

 - исклучителна компонента.

**Основна компонента на плата**

**Член 70**

 (1) Основната компонента на платата на јавнообвинителските службеници се состои од oсновна бруто плата и е составена од:

 - просечна бруто плата,

 - коефициент на сложеност на работното место и

 - дел на плата за стаж.

 (2) Просечна бруто плата е просечната месечна исплатена бруто плата по вработен во Републиката за претходната година, според податоците на Државниот завод за статистика.

 (3) Основната бруто плата на јавнообвинителските службеници се пресметува на начин што просечната бруто плата се множи со коефициентот на сложеност на работното место и со делот од плата за стаж.

 (4) Коефициент на сложеност на работното место се утврдува со овој закон или колективен договор, според нивото односно звањето на јавнообвинителски службеници, на следниот начин:

 -А1 - генерален секретар (300 ЕКТС или завршен VII/1 степен), коефициент 1.81;

 -А2 - секретар (300 ЕКТС или завршен VII/1 степен), коефициент 1.74

 - Б1 - раководен јавнообвинителски службеник од прво ниво со звање самостоен јавнообвинителски советник (300 ЕКТС или завршен VII/1 степен) , коефициент 1.64;

 -Б1- раководен јавнообвинителски службеник од прво ниво со звање самостоен јавнообвинителски советник (240 ЕКТС или завршен VII/1 степен) , коефициент 1.60;

 -Б2- раководен јавнообвинителски службеник од второ ниво со звање раководител на сектор (300 ЕКТС или завршен VII/1 степен), коефициент 1.60;

 -Б2- раководен јавнообвителски службеник од второ ниво со звање раководител на сектор (240 ЕКТС или завршен VII/1 степен), коефициент 1.57;

 -Б4- раководен јавнообвинителски службеник од четврто ниво со звање раководител на одделение (300 ЕКТС или завршен VII/1 степен), коефициент 1.43;

 -Б4- раководен јавнообвинителски службеник од четврто ниво со звање раководител на одделение (240 ЕКТС или завршен VII/1 степен), коефициент 1.39;

 -В1- стручен јавнообвинителски службеник од прво ниво со звање виш јавнообвинителски советник и јавнообвинителски советник (300 ЕКТС или завршен VII/1 степен) , коефициент 1.36;

 -В1- јавнообвинителски службеник од прво ниво со звање јавнообвинителски советник- истражител и советник (240 ЕКТС или завршен VII/1 степен), коефициент 1.32;

 -В2- стручен јавнообвинителски службеник од второ ниво со звање виш јавнообвинителски соработник (300 ЕКТС или завршен VII/1 степен), коефициент 1.32;

 -В2- јавнообвинителски службеник од второ ниво со звање виш соработник (240 ЕКТС или завршен VII/1 степен), коефициент 1.28;

 -В3- стручен јавнообвинителски службеник од трето ниво со звање јавнообвинителски соработник (300 ЕКТС или завршен VII/1 степен), коефициент 1.30;

 -В3- јавнообвинителски службеник од трето ниво со звање соработник (240 ЕКТС или завршен VII/1 степен), коефициент 1.26;

 -В4- стручен јавнообвинителски службеник од четврто ниво со звање помлад јавнообвинителски соработник и јавнообвинителски службеник од четврто ниво со звање помлад соработник, (240 ЕКТС или завршен VII/1 степен, односно 180 ЕКТС или завршен VII/1 степен), коефициент 1.24;

 -Г1- помошно-стручен јавнообвинителски службеник од прво ниво со звање самостоен јавнообвинителски референт и самостоен референт, коефициент 0.99;

 - Г2- помошно-стручен јавнообвинителски службеник од второ ниво со звање виш јавнообвинителски референт и виш референт, коефициент 0.97;

 -Г3- помошно-стручен јавнообвинителски службеник од трето ниво со звање јавнообвинителски референт и референт, коефициент 0.95;

 -Г4- помошно-стручен јавнообвинителски службеник од четврто ниво со звање помлад јавнообвинителски референт и помлад референт, коефициент 0.93;

 (5) На јавнообвинителските службеници делот на плата за работен стаж се вреднува во износ од 0,5% од просечната бруто плата помножена со коефициентот на сложеност на работното место, за секоја навршена година работен стаж, а најмногу до 20%.

**Исклучителна компонента на плата**

**Член 71**

 Исклучителната компонента ја сочинуваат:

 - додаток на плата за постоење на висок ризик и за доверливост ,

 - додаток на плата за прекувремена работа,

 - додаток на плата за посебни услови за работа и задржување на вработените во јавнообвинителската служба и

 - додаток за плата за ноќна работа и работа во смени.

**Додатоци на плата за висок ризик и доверливост**

**Член 72**

1. На вработените во јавнообвинителската служба поради обемот, специфичните должности и сложени работни задачи кои ги извршуваат и заради тајност на податоците при вршење на работните задачи, им се исплаќа додаток на
2. плата за постоење на висок ризик и доверливост во висина од 15% од износот на основната бруто плата.

 (2) Решението за исплата на додатоци на плата од ставот (1) од овој член го носи јавниот обвинител на Република Северна Македонија доколку се обезбедени финансиски средства од Јавното обвинителство на Република Северна Македонија.

**Додаток на плата за прекувремена работа, ноќна работа и работа во смени**

**Член 73**

 (1) Јавнобвинителските службеници имаат право на додаток на плата за:

 - работа во ден на неделен одмор,

 - работа за време на празници утврдени со закон,

 - работа подолго од полното работно време или за време на дежурство

 - ноќна работа и

 - работа во смени.

 (2) Јавнообвинителскиот службеник кој бил ангажиран да работи во ден на неделен одмор има право на додаток на плата во висина од 50% од износот на основната бруто плата, пресметана по час.

 (3) Јавнообвинителскиот службеник кој бил ангажиран да работи согласно со условите во ставот (1) алинеја 3 на овој член има право на додаток на плата ако работи подолго од полното работно време или за време на дежурство и тоа во висина од 35 %, од износот на основната бруто плата, пресметана по час.

 (4) Јавниот обвинител на Република Северна Македонија донесува Правилник за дежурство во јавното обвинителство .

 (5) Јавнообвинителскиот службеник кој работел подолго од полното работно време, додатокот од ставот (3) на овој член има право да го замени со слободни часови, односно денови.

 (6) Слободните часови, односни денови од тековниот месец јавнообвинителскиот службеник ги користи до крајот на наредниот месец, по месецот во кој бил ангажиран.

 (7) Работните места од ставот (1) алинеите 4 и 5 на овој член, треба да бидат предвидени во актот за систематизација на работните места во јавното обвинителство.

 (8) Додатокот на плата за ноќна работа по час се вреднува во износ од 35% од износот на основната плата пресметана по час.

 (9) Додатокот на плата за работа во смени по час се вреднува во износ од 5% од износот на основната плата пресметана по час.

 (10) Додатоците на плата од ставот (1) на овој член, меѓусебно не се исклучуваат.

 (11) Евидентирањето на работните часови поминати на работа во случаите утврдени во ставот (1) на овој член, се врши согласно закон.

**Додаток на плата заради задржување на вработените во јавнообвинителската служба**

**Член 74**

 (1) Вработените во јавнообвинителската служба имаат право на додаток на плата во висина од 10% до 30% од износот на основната бруто плата, заради вреднување на успешноста и задржување на вработените во јавнообвинителската служба во рамки на јавното обвинителство во кое ги извршуваат работните цели и задачи.

 (2) На вработениот во јавнообвинителската служба може да му биде утврден додаток на плата од ставот (1) на овој член во следниве случаи:

 - работа на предмети од организиран криминал и корупција;

 - работа на предмети со скратени рокови и постоење на потреба од итно постапување;

 - извршување на дополнителни работи и работни задачи врз основа на задолжение во писмена форма, решение или овластување, а кои не се во описот на работното место;

 - учество во работни групи, комисии, комитети или тела за кои со општ или посебен пропис/акт не е определен надоместок за учество во работата на истите,

 - извршување на работи и работни задачи на отсутен работник во текот на подолг временски период, а при тоа нема вработено лице за негова замена на определено време;

 - извршување на посеопфатни работи и работни задачи во однос на работите и задачите кои вообичаено се извршуваат;

 - извршување на работи и работни задачи поврзани со класифицирани информации;

 - вршење на практично менторство;

 - извршување на работи и работни задачи поврзани со процесите за дигитализација.

 (3) За утврдување на минималниот додатокот на плата од ставот (1) на овој член, треба да бидат исполнети најмалку четири од условите од ставот (2) на овој член.

 (4) За секој дополнителен услов од ставот (2) на овој член, на вработениот во јавнообвинителската служба му се утврдуваат дополнителни 4% од износот на основната бруто плата.

 (5) Предлог за утврдување на додатокот од ставот (1) на овој член, поднесува непосредно претпоставениот јавнообвинителски службеник или секретарот, односно јавниот обвинител во кој не е избран секретар, најдоцна до 25-ти во месецот, за наредниот месец.

 (6) Предлогот од ставот (5) на овој член, содржи податоци за вработениот во јавнообвинителската служба, условите од ставот (2) на овој член кои ги исполнува, и висината на износот на додатокот од ставот (1) на овој член.

 (7) Доколку вработениот во јавнообвинителската служба извршува работи и работни задачи на подолг временски период, предлогот покрај податоците од ставот (6) на овој член содржи и временски период на износот на додатокот.

 (8) Јавниот обвинител, во рок од пет работни дена одлучува по предлогот од ставот (5) на овој член и донесува образложено решение за исполнување на условите за додаток на плата, со кое се утврдува право на додатокот од ставот (1) на овој член, односно се отфрла или одбива предлогот.

 (9) Додатокот на плата од ставовите (5) и (6) на овој член се исплаќа за временски период од еден месец, а најдолго до крајот на тековната фискална година.

 (10) Додатокот на плата од ставот (1) на овој член, се исплаќа доколку во буџетот на јавното обвинителство се обезбедени средства за оваа намена.

**Други надоместоци на плата на вработените во јавнообвинителската служба**

**Член 75**

 (1) Вработените во јавнообвинителска служба има право на надоместоци на плата и други надоместоци согласно со овој закон и општите прописи за работни односи, и тоа:

 - за патни, дневни и други трошоци за службени патувања во земјата и во странство;

 - за трошоци за користење на возила во лична сопственост за службени цели;

 - за трошоци за одвоен живот од семејството;

 - за трошоци за селидба/селидбени трошоци,

 - за трошоци за работа на терен;

 - патни трошоци од местото на живеалиште односно престојувалиште до работното место и обратно, во висина од 50% на цената на повратен месечен автобуски билет, доколку работното место од местото на живеалиште односно престојувалиште на вработениот е оддалечено повеќе од 2.5 километри,

 - за трошоци за погреб во случај на смрт на јавнообвинителски службеник или член на неговото потесно семејство (брачниот другар и децата родени во брак или надвор од брак, посиноците, посвоените деца и деца земени на издржување);

 - за штета при елементарни непогоди и

 - за боледување на јавнообвинителски службеник подолго од шест месеци, во висина од една плата.

 (2) За надоместокот на трошоците поврзани со работата од ставот (1) алинеите 3 и 6 од овој член, вработениот во јавнообвинителската служба задолжително приложува доказ за местото на живеалиште односно престојувалиште.

 (3) Основицата и висината на надоместоците на трошоци од ставот (1) на овој член, се утврдуваат и исплаќаат согласно закон или колективен договор.

**Надоместок на јубилејна награда на вработените во јавнообвинителската служба**

**Член 76**

 (1) Вработениот во јавнообвинителската служба има право на надоместок на јубилејна награда.

 (2) Јубилејните награди се исплаќаат за непрекината работа кај ист работодавач за 10, 20, 30 и 40 години работен стаж во висина од најмалку:

 - 50% од просечната нето плата во Републиката во претходната година за 10 години стаж;

 - 100% од просечната нето плата во Републиката во претходната година за 20 години стаж;

 - 150% од просечната нето плата во Републиката во претходната година за 30 години стаж и

 - 200 % од просечната нето плата во Републиката во претходната година за 40 години стаж.

 (3) Основица за пресметување на надоместоците за трошоци поврзани со работата, претставува просечната месечна нето плата по работник во Република Северна Македонија исплатена во последните 12 месеци.

**Надоместок за привремена неспособност за работа, професионално заболување и повреда на работно место**

**Член 77**

 (1) Ако кај вработениот во јавнообвинителска служба настапи привремена неспособност за работа има право на надоместок на плата во висина утврдена согласно со закон.

 (2) За професионално заболување и повреда на работно место на вработениот во јавнообвинителска служба му се исплаќа плата во висина од 100%.

 (3) Висината на надоместокот од ставот (1) на овој член, за секоја година се утврдува со Законот за извршување на Буџетот на Република Северна Македонија.

**Плата за време на годишен одмор или специјализирана обука на вработениот во јавнообвинителска служба**

**Член 78**

 За време на користење на годишен одмор или специјализирана обука за стручно усовршување, јавнообвинителскиот службеник има право на плата во висина на платата што би ја примил во тековниот месец кога би бил на работа.

**Плата за време на суспензија на вработените во јавнообвинителската служба**

**Член 79**

 Вработениот во јавнообвинителската служба, кој врз основа на решение е суспендиран од јавното обвинителство, за времетраење на суспензијата има право на плата во износ од 80% од платата што ја примил за последниот месец пред донесување на решението за суспензија.

**Плата за време на штрајк на вработените во јавнообвинителската служба**

**Член 80**

 За време на штрајк вработените во јавнообвинителската служба има право на плата во висина од 80% од платата што ја примиле во месецот пред започнување на штрајкот.

 **XI.СТРУЧНО УСОВРШУВАЊЕ НА ЈАВНООБВИНИТЕЛСКИТЕ СЛУЖБЕНИЦИ**

**Стручно усовршување на јавнообвинителските службеници**

**Член 81**

 (1) Јавнообвинителскиот службеник има право и обврска во текот на годината стручно да се оспособува и усовршува, како и должност да го пренесе стекнатото знаење на другите јавнообвинителски службеници (менторство).

 (2) Јавнообвинителскиот службеник, најдоцна до 31 декември во тековната година, до секретарот, односно до јавниот обвинител во кој не е избран секретар поднесува индувидуален план за стручно оспособување и усовршување во кој се содржани обуките кои планира да ги посети во наредната година, а кои се од значење за исполнување на работните цели и задачи.

 (3) Врз основа на индивидуалните планови за стручно усовршување на јавнообвинителските службеници, секретарот, односно јавниот обвинител во кој не е избран секретар, а по претходно објавена програма за контиунирана обука на стручните служби во судството и јавното обвинителство, најдоцна до 31 јануари подготвува годишен план за стручно оспособување и усовршување на јавнообвинителските службеници.

 (4) Формата и содржината на индивидуалниот план за стручно оспособување и усовршување од ставот (2) на овој член и годишниот план за стручно оспособување и усовршување од ставот (3) на овој член ги пропишува министерот за правда.

**Обуки по барање на јавнообвинителските службеници**

**Член 82**

 (1) Јавнообвинителскиот службеник може да побара специјализирана обука која е од значење за неговото стручно усовршување и за унапредување на неговото знаење поврзано со работните цели и задачи од неговото работно место, за што по предлог на Генералниот секретар, односно секретарот одлука донесува Јавниот обвинител на Република Северна Македонија. Доколку во јавното обвинителство не е избран секретар, јавнообвинителскиот службеник поднесува барање до Јавниот обвинител на Република Северна Македонија.

 (2) Меѓусебните права и обврски на јавното обвинителство и јавнообвинителскиот службеник кој е упатен на специјализирана обука за потребите на јавното обвинителство, се уредуваат со писмен договор во кој се утврдува и периодот во кој јавнообвинителскиот службеник не може да побара престанок на работниот однос во период пократок од две години.

 (3) Доколку на јавнообвинителскиот службеник по негова вина или на негово барање му престане работниот однос пред истекот на периодот од претходниот став на овој член, должен е да го врати целиот износ на специјализираната обука, вклучително и патните и дневните трошоци и сместувањето.

**Менторство на јавнообвинителските службеници**

**Член 83**

 (1) Менторство е метод на пренесување на знаења и вештини меѓу јавнообвинителските службеници и истото може да биде за период од најмногу шест месеци (практично менторство).

 (2) Практичното менторство се остварува преку набљудување на работата на менторираниот јавнообвинителски службеник, постојани консултации и преку практична работа и се врши заради развој на посебните компетенции на службеникот.

 (3) За потребата на менторството одлучува непосредно претпоставениот на јавнообвинителскиот службеник кој е менториран.

 (4) Ментор може да биде секој јавнообвинителски службеник кој е распореден на работно место на најмалку исто ниво со јавнообвинителскиот службеник кој е менториран.

 (5) Менторот и менторираниот јавнообвинителки службеник, по успешно завршеното менторство подготвуваат изјави за завршено менторство.

**XII.УПРАВУВАЊЕ СО УЧИНОКОТ НА ЈАВНООБВИНИТЕЛСКИТЕ СЛУЖБЕНИЦИ**

**Систем за управување со учинокот**

**Член 84**

 (1) Во јавното обвинителство се воспоставува систем за управување со учинокот на јавнообвинителските службеници.

 (2) Системот од ставот (1) на овој член го сочинуваат утврдување на работните цели и задачи и постапка за оценување на учинокот на јавнообвинителскиот службеник.

**Утврдување на работните цели и задачи**

**Член 85**

 (1) Работните цели и задачи на јавнообвинителскиот службеник се утврдуваат врз основа на Годишната програма за работа на Јавното обвинителство на Република Северна Македонија и истите треба да бидат јасни, прецизни, мерливи и со утврдена временска рамка за извршување.

 (2) Работните цели и задачи се утврдуваат од страна на претпоставениот јавнообвинителскиот службеник во соработка со јавнообвинителскиот службеник на крајот на постапката на оценување на работните достигнувања, во декември во тековната година за наредната.

**Начин и постапка на оценување на учинокот на јавнообвинителските службеници**

**Член 86**

 (1) Управувањето на учинокот на јавнообвинителските службеници се мери за период од една година, започнувајќи на 20 јануари во тековната година и завршува со решение за оценување кое треба да се донесе најдоцна до 19 јануари следната година.

 (2) Оценувањето на јавнообвинителскиот службеник го врши непосредно претпоставениот и двајца оценувачи (во понатамошниот текст:оценувачи), при што неговата оценка се добива врз основа на збир на проценти утврдени на следниот начин:

 - 60% од оценката од страна на непосредно претпоставениот,

 - 20% од оценката на јавен обвинител за кој извршува работни задачи, на предлог на јавнообвинителскиот службеник кој се оценува,

 - 20% од оценката на еден јавнообвинителски службеник од исто ниво, односно пониско ниво од оценуваниот.

 (3) Доколку јавнообвинителскиот службеник не извршува работи и работни задачи поврзани со јавен обвинител, во тој случај еден од оценувачите е кој било вработен во јавнообвинителската служба во јавното обвинителство.

 (4) Оценувањето на Генералниот секретар, односно секретарот го врши Јавниот обвинител на Република Северна Македонија, односно јавниот обвинител и двајца јавнообвинителски службеници од категоријата Б или В во јавното обвинителство.

 (5) Постапката за оценување на јавнообвинителските службеници започнува со утврдување на работните цели и задачи, кои на пропишан образец треба да бидат утврдени од непосредно претпоставениот во периодот од 20 до 31 јануари во тековната година за која се врши оценувањето.

 (6) Непосредно претпоставениот за целиот период на мерење на учинокот на јавнообвинителскиот службеник ја следи реализацијата на работните цели и задачи, и доколку процени дека јавнообвинителскиот службеник не ги извршува истите квалитетно и ефикасно, му доставува писмено укажување дека при оценувањето може да биде оценет со слаб ефект.

 (7) Покрај укажувањето од ставот (6) на овој член, непосредно претпоставениот најдоцна до 30 септември во тековната година може да предложи и дополнителна обука на јавнообвинителскиот службеник, а чија цел е подобрување на учинокот на јавнообвинителскиот службеник.

 (8) Оценувачите од ставот (2), (3) и (4) од овој член се должни до 15 декември во тековната година на пропишан образец да го оценат јавнообвинителскиот службеник со оценки од „1“, „2“,„3“,„4“и„5“, и пополнетиот образец да го достават до Генералниот секретар, односно секретарот или јавниот обвинител каде не е избран секретар.

 (9) Со внесените оценки, оценувачите од ставот (2), (3) и (4) од овој член ја оценуваат работата на јавнообвинителскиот службеник во однос на квалитетот, ефективноста и ефикасноста на работењето, почитувањето на роковите и нивото на исполнување на утврдените работни цели и задачи, нивото на вклученост и посветеност на работата, придонесот во реализацијата на програмата за работа на јавното обвинителство и однесувањето на јавнообвинителскиот службеник.

 (10) Генералниот секретар, односно секретарот или јавниот обвинител каде не е избран секретар, во соработка со оценувачите од ставот (2), (3) и (4) од овој член, најдоцна до 31 декември на пропишан образец ја пресметуваат годишната оценка за јавнообвинителскиот службеник.

 (11) По завршувањето на оценувањето, а најдоцна до 15 јануари следната година, копија од образецот за оценување се доставува до јавнообвинителскиот службеник.

 (12) По доставата на образецот од ставот (11) на овој член, Генералниот секретар, односно секретарот или јавниот обвинител каде не е избран секретар е должен најдоцна до 19 јануари следната година, врз основа на утврдената оценка од став (10) на овој член да донесе решение за оценување, кое се доставува до јавнообвинителскиот службеник.

 (13) Против решението од ставот (12) на овој член, незадоволниот јавнообвинителски службеник има право во рок од осум дена од денот на приемот да поднесе жалба преку јавното обвинителство до Советот.

 (14) Поблиските критериуми за начинот на оценување на јавнообвинителскиот службеник, формата и содржината на образецот за оценување, ги пропишува министерот за правда.

**Постапка на оценување во други околности**

**Член 87**

 (1) Јавнообвинителскиот службеник кој во текот на годината за која се врши оценувањето, бил отсутен од работа подолго од шест месеци (боледување, неплатено отсуство, породилно отсуство и друго), како и јавнообвинителскиот службеник кој за прв пат се вработил како јавнообвинителски службеник и работел пократко од шест месеци во периодот за кој се врши оценувањето, нема да му се мери учинокот на јавнообвинителскиот службеник.

 (2) Оценувањето на јавнообвинителскиот службеник, кој во текот на годината за која се врши оценувањето, преку постапка на мобилност е распореден на друго работно место, односно преземен од друго обвинителство или институција во јавниот сектор, го врши новиот врз основа на писмен извештај од претходниот оценувач.

 (3) Доколку оценувачот во текот на годината за која се врши оценувањето, го промени работното место, или му престане работниот однос, оценувањето на јавнообвинителските службеници со кои раководел, го врши новиот оценувач врз основа на писмен извештај од претходниот оценувач.

 (4) Формата и содржината на извештаите од ставовите (2) и (3) на овој член и начинот на оценување на јавнообвинителските службеници ги пропишува министерот за правда.

**Годишна оценка на јавнообвинителскиот службеник**

**Член 88**

 (1) Годишната оценка на јавнообвинителскиот службеник може да биде:

 - „особено се истакнува”, доколку има вредност од 4,51 до 5,00, кога јавнообвинителскиот службеник ги извршува работните цели и задачи над очекуваното, иновативно, креативно и активно учествува во подобрување на остварување на надлежноста на јавното обвинителство, извршува работни цели и задачи надвор од описот на работното место, учествува како предавач на стручни конференции или семинари или бил ангажиран како обучувач или ментор;

 - „се истакнува”, доколку има вредност од 3,51 до 4,50, кога јавнообвинителскиот службеник целосно ги извршува работните цели и задачи, учествува во подобрување на работењето на јавното обвинителство, дава предлози за унапредување и покажува мотивација за работата и постигнува поголеми резултати од очекуваните согласно описот на работното место;

 - „задоволува”, доколку има вредност од 2,51 до 3,50, кога јавнообвинителскиот службеник целосно и навремено ги извршува работните цели и задачи;

 - „делумно задоволува”, доколку има вредност од 1,51 до 2,50, кога јавнообвинителскиот службеник нецелосно, ненавремено, нестручно и некомпетентно ги извршува работните цели и задачи на конкретното работно место утврдено со актот за систематизација на работни места и

 - „не задоволува”, доколку има вредност од 1,00 до 1,50, кога јавнообвинителскиот службеник не ги извршува работните цели и задачи, односно не го покажува потребното ниво на стручност и компетентност, утврдени со актот за систематизација на работни места, базирано на докази од страна на непосредно претпоставениот, врз основа на квартални извештаи.

**Мерки за одличен и слаб учинок**

**Член 89**

 (1) Јавнообвинителскиот службеник за кој годишната оценка е „особено се истакнува”, ќе биде награден со бонус во износ од една негова плата која му е исплатена во последниот месец во годината во која се вршело оценувањето.

 (2) Јавнообвинителскиот службеник кој е оценет со оценка „делумно задоволува” се упатува на дополнителна обука.

 (3) На јавнообвинителскиот службеник кој е оценет со оценка „не задоволува”, платата ќе му биде намалена во износ од 10% во период од еден месец.

 (4) Доколку јавнообвинителскиот службеник во две последователни оценувања е оценет со оценка „не задоволува”, ќе му престане работниот однос во обвинителството.

**Извештај за оценувањето**

**Член 90**

 (1) Генералниот секретар, односно секретарот или јавниот обвинител каде не е избран секретар, по завршувањето на процесот на оценување, а најдоцна до 31 јануари тековната година за претходната година до Јавното обвинителство на Република Северна Македонија доставува извештај за извршеното оценување.

 (2) Јавното обвинителство на Република Северна Македонија врз основа на добиените извештаи од јавните обвинителства изготвува сублимиран извештај за извршеното оценување.

**XIII. ОДГОВОРНОСТ НА ЈАВНООБВИНИТЕЛСКИТЕ СЛУЖБЕНИЦИ**

**1.Дисциплинска одговорност**

**Член 91**

 (1) Јавнообвинителскиот службеник е лично одговорен за вршењето на работите и работните задачи од работното место.

 (2) За повреда на службената должност јавнообвинителскиот службеник одговара дисциплински.

 (3) Одговорноста за сторено кривично дело, односно прекршок не ја исклучува дисциплинската одговорност на јавнообвинителскиот службеник.

 (4) Секој јавнообвинителски службеник, јавен обвинител и друго лице во согласност со закон, има право да поднесе иницијатива за покренување на дисциплинска постапка против јавнообвинителски службеник, Генералниот секретар и секретарот, која треба да биде образложена.

 (5) За иницијативата одлучува непосредно претпоставениот јавнообвинителски службеник, односно јавниот обвинител на јавното обвинителство доколку не е избран секретар, односно Јавниот обвинител на Република Северна Македонија за иницијативата против Генералниот секретар.

 (6) Предлогот за поведување на дисциплинска постапка против јавнообвинителскиот службеник поднесува непосредно претпоставениот јавнообвинителски службеник, односно јавниот обвинител на јавното обвинителство доколку не е избран секретар.

 (7) Предлог за поведување на дисциплинска постапка против Генералниот секретар поднесува Јавниот обвинител на Република Северна Македонија.

**Видови на дисциплински повреди**

**Член 92**

 Јавнообвинителскиот службеник одговара дисциплински за полесна дисциплинска повреда и за потешка дисциплинска повреда.

**Полесна дисциплинска повреда**

**Член 93**

 (1) Полесна дисциплинска повреда претставува полесна повреда на работната

дисциплина, работните задачи, угледот на јавното обвинителство или на јавнообвинителскиот службеник и тоа:

 - непочитување на работното време, распоредот и користењето на работното време;

 - неуредно чување на службените списи и податоци;

 - недоаѓање на работа два работни дена во текот на една календарска година без оправдување;

 - неизвршување, несовесно, ненавремено или небрежно вршење на работните задачи со полесни последици од повредата;

 - непристојно однесување на јавнообвинителскиот службеник при вршење на работа и работни задачи со полесни последици од повредата;

 - недомаќинско користење и употреба на доверените финансиски средства и средствата за работа;

 - неоправдано неизвестување на непосредно претпоставениот јавнообвинителски службеник, Генералниот секретар, односно секретарот или јавниот обвинител, за спреченоста за недоаѓање на работа и

 - непостапување по обврската за оценување на јавнообвинителски службеник.

**Потешка дисциплинска повреда**

**Член 94**

 (1) Потешка дисциплинска повреда преставува потешка повреда на службената должност, работната дисциплина, угледот на јавното обвинителство или угледот на јавнообвинителскиот службеник, и тоа:

 - неизвршување, несовесно, ненавремено или небрежно вршење на работните задачи со потешки последици од повредата;

 - недоаѓање на работа два последователни работни дена без оправдување;

 - искажување и застапување на политичко уверување во вршењето на работните задачи, учество во изборни активности или други јавни настапи од таков карактер во текот на работното време, доведување во прашање на својот статус на јавнообвинителски службеник со вршење на партиски активности, носење или истакнување на партиски симболи во работната просторија;

 - одбивање на давање или давање на неточни податоци на институциите, односно на граѓаните и правните лица, доколку давањето на податоци е утврдено со закон;

 - незаконито располагање со материјалните и финансиските средства;

 - одбивање на вршење на работни задачи поврзани со работното место на кои е распореден;

 - одбивање на писмена наредба за извршување на работни задачи поврзани со работата на јавното обвинителство издадени од непосредно претпоставениот јавнообвинителски службеник, Генералниот секретар, односно секретарот или јавниот обвинител, во случај на неодложна потреба;

 - непреземање или нецелосно преземање на пропишаните мерки за осигурување на безбедноста на доверените предмети во работа;

 - предизвикување на материјална штета со намера или од крајно невнимание;

 - повторување на полесна дисциплинска повреда повеќе од два пати во тековната година;

 - примање на подароци или друг вид корист;

 - злоупотреба на статусот на јавнообвинителски службеник;

 - злоупотреба на доверените овластувањата во вршењето на работните задачи;

 - злоупотреба на боледување;

 - злоупотреба на лични податоци;

 - злоупотреба на доверливи податоци;

 - оддавање класифицирана информација со степен на тајност утврдена со закон;

 - непридржување кон прописите за заштита од болест, безбедност и здравје при работа, пожар, експлозијa, штетно дејствување на отрови и други опасни материи и на прописите за заштита на животната средина;

 - поставување на личен финансиски интерес во судир со положбата и статусот на јавнообвинителски службеник;

 - навредливо или насилничко однесување на работното место;

 - однесување спротивно на одредбите на Кодексот за етика за вработените во јавнообвинителската служба.

**Дисциплински мерки**

**Член 95**

 (1) Со одлука за утврдена полесна дисциплинска повреда на јавнообвинителскиот службеник може да му се изрече една од следниве дисциплински мерки:

 - писмена опомена и

 - парична казна во висина од 10% од висината на едномесечниот износ на нето платата исплатена во последниот месец пред сторената полесна дисциплинска повреда, во траење од еден до три месеци.

 (2) Со одлука за утврдена потешка дисциплинска повреда на јавнообвинителскиот службеник може да му се изрече една од следниве дисциплински мерки:

 - парична казна во висина од 20% од висината на едномесечниот износ на нето платата исплатена во последниот месец пред сторената потешка дисциплинска повреда, во траење од еден до шест месеци;

 - распоредување на работно место во непосредно пониско ниво, односно звање и

 - престанок на работниот однос кога настапиле штетни последици за јавното обвинителство, а при тоа не се утврдени олеснителни околности за јавнообвинителскиот службеник кој ја сторил повредата.

 (3) При изрекување на дисциплинските мерки од ставовите (1) и (2) на овој член се земаат предвид тежината на повредата, последиците од повредата, степенот на одговорноста на јавнообвинителскиот службеник, околностите под кои е сторена повредата, неговото поранешно однесување и вршењето на работите, како и други олеснителни и отежителни околности кои се од значење за изрекување на дисциплинската мерка.

 (4) Збирот на паричните казни изречени на јавнообвинителскиот службеник во еден месец за полесна дисциплинска повреда, потешка дисциплинска повреда и намалувањето на плата заради слаб учинок не може да надмине 30% од износот на неговата вкупна нето плата за тој месец.

 (5) Одлуките од ставовите (1) и (2) на овој член, задолжително се извршуваат по нивната правосилност.

**Изрекување на дисциплинска мерка за полесна дисциплинска повреда**

**Член 96**

 (1) Дисциплинските мерки против јавнообвинителскиот службеник за полесна дисциплинска повреда ги изрекува Генералниот секретар, односно секретарот, или јавниот обвинител, а по претходен писмен извештај од непосредно претпоставен јавнообвинителски службеник.

 (2) По исклучок, доколку нема непосредно претпоставен јавнообвинителски службеник, писмениот извештај го поднесува Генералниот секретар, односно секретарот или јавниот обвинител.

 (3) Пред изрекување на мерката јавнообвинителскиот службеник, односно Генералниот секретар, односно секретарот, се известува писмено за наводите што постојат против него и тој има можност во рок од седум дена од приемот на извештајот од ставот (1) на овој член да даде писмен одговор по истиот.

 (4) Дисциплинските мерки против јавнообвинителски службеник за полесна дисциплинска повреда од ставот (1) на овој член се изрекуваат во рок од 15 дена од денот на добиениот писмен одговор од јавнообвнителскиот службеник.

 (5) Дисциплинските мерки против Генералниот секретар, односно секретарот за полесна дисциплинска повреда ги изрекува Јавниот обвинител на Република Северна Македонија, односно јавниот обвинител во рок од 15 дена од денот на добиениот писмен одговор од Генералниот секретар, односно секретарот.

 (6) Против одлуките од ставот (1) и (5) на овој член незадоволниот јавнообвинителски службеник, односно Генералниот секретар, односно секретарот има право во рок од осум дена да поднесе жалба преку јавното обвинителство до Советот.

**Комисија за водење дисциплинска постапка по потешка дисциплинска повреда**

**Член 97**

 (1) Јавниот обвинител на Република Северна Македонија во рок од осум дена од поднесување на предлог за поведување на дисциплинска постапка формира Комисија за водење на дисциплинска постапка за потешка дисциплинска повреда (во натамошниот текст: Дисциплинска комисија), и тоа:

 - за утврдување на дисциплинска одговорност на Генералниот секретар, составена од пет члена од кои два члена од редот на јавните обвинители и три члена од редот на раководните јавнообвинителски службеници од Јавно обвинителство на Република Северна Македонија;

 - за утврдување на дисциплинска одговорност на секретар во Вишо јавно обвинителство, составена од три члена од редот на раководни јавнообвинителски службеници и тоа еден член од Јавно обвинителство на Република Северна Македонија и два члена од Вишото јавно обвинителство на Република Северна Македонија;

 - за утврдување на дисциплинска одговорност на секретар во основното јавно обвинителство, составена од три члена од редот на раководни јавнообвинителски службеници и тоа еден член од Јавно обвинителство на Република Северна Македонија, еден од Вишото јавно обвинителство и еден од основното јавно обвинителство;

 - за утврдување на дисциплинска одговорност на јавнообвинителски службеник вработен во Јавното обвинителство на Република Северна Македонија, составена од пет члена од Јавното обвинителство на Република Северна Македонија,

 - за утврдување на дисциплинска одговорност на јавнообвинителски службеник вработен во Вишо јавно обвинителство, составена од два члена од Јавното обвинителство на Република Северна Македонија и три члена од Вишото јавно обвинителство во кое е вработен јавнообвинителскиот службеник, и

 - за утврдување на дисциплинска одговорност на јавнообвинителски службеник вработен во Основно јавно обвинителство, составена од еден член од Јавното обвинителство на Република Северна Македонија, три члена од Вишото јавно обвинителство на чие подрачје се наоѓа Основното јавно обвинителство и еден член од Основното јавно обвинителство во кое е вработен јавнообвинителскиот службеник,

 - за утврдување на дисциплинска одговорност на јавнообвинителски службеник вработен во Основното јавно обвинителство за гонење на организиран криминал и корупција, составена од три члена од Јавното обвинителство на Република Северна Македонија и два члена од Основното јавно обвинителство за организиран криминал и корупција.

 (2) Еден од членовите на Комисијата од ставот (1) на овој член, по правило е претставник на синдикатот.

**Постапка за потешка дисциплинска повреда**

**Член 98**

 (1) Претседателот на Дисциплинската комисијата е должен во рок од 3 дена од формирањето на Дисциплинската комисија до јавнообвинителскиот службеник да го достави предлогот за водење на дисциплинска постапка за потешка дисциплинска повреда, а јавнообвинителскиот службеник може да даде писмен одговор по поднесениот предлог за водење на дисциплинска постапка за потешка дисциплинска повреда најдоцна до денот на одржувањето на седницата.

 (2) Претседателот на Дисциплинската комисија е должен најдоцна во рок од 20 дена од денот на формирањето на Дисциплинската комисија да закаже седница, за која уредно десет дена пред одржување на истата ги поканува членовите на Комисијата и јавнообвинителскиот службеник против кој е поведена дисциплинската постапка.

 (3) Јавнообвинителскиот службеник против кој е поведена дисциплинската постапка, на седницата може и лично да се произнесе по наводите во предлогот за поведување на дисциплинска постапка за потешка дисциплинска повреда, а доколку од оправдани причини не може да присуствува на седницата, писмено ќе се произнесе по истите и ќе приложи доказ за оправданоста на отсуството.

 (4) Доколку јавнообвинителскиот службеник против кој е поведена дисциплинската постапка за потешка дисциплинска повреда лично или писмено не се произнесе по наводите во предлогот за поведување на дисциплинска постапка, Комисијата од членот 98 од овој закон, ќе ја спроведе дисциплинската постапка без негово присуство.

 (5) Комисијата од членот 98 од овој закон, по изведувањето на доказите и произнесувањето на јавнообвинителскиот службеник против кој е поведена дисциплинската постапка за потешка дисциплинска повреда, со мнозинство гласови, преку тајно гласање се изјаснува за дисциплинската одговорност на јавнообвинителскиот службеник.

 (6) Доколку Дисциплинската комисија утврди дека јавнообвинителскиот службеник не е одговорен или не се исполнети условите за донесување решение за изрекување на дисциплинска мерка, му предлага на Генералниот секретар, секретарот или јавниот обвинител каде не е избран секретар, да го отфрли предлогот, за што истиот е должен во рок од три дена да донесе решение за отфрлање на предлогот.

 (7) Доколку Дисциплинската комисија утврди дека јавнообвинителскиот службеник е одговорен, претседателот и членовите тајно гласаат за една од дисциплинските мерки од членот 96 став (2) од овој закон.

 (8) Дисциплинската мерка која добила најмногу гласови му се предлага на Генералниот секретар, секретарот или јавниот обвинител, кој во рок од три дена од доставувањето на предлогот на Комисија за водење на дисциплинска постапка за потешка дисциплинска повреда, донесува решение за изрекување на дисциплинска мерка.

 (9) Доколку како дисциплинска мерка е изречена парична казна согласно со членот 96 став (2) од овој закон, Генералниот секретар, односно секретарот или јавниот обвинител каде не е избран секретар, го определува времетраењето на дисциплинската мерка.

 (10) Доколку Генералниот секретар, однсно секретарот или јавниот обвинител каде не е избран секретар, изрече дисциплинска мерка различна од предложената од Дисциплинската комисија, должен е истата да ја образложи со задолжително наведување на причините поради кои изрекол дисциплинска мерка различна од предложената.

 (11) Решението за отфрлање на предлогот, односно за изрекување на дисциплинска мерка се врачува лично на јавнообвинителскиот службеник, по правило во работните простории на јавното обвинителство во кое јавнообвинителскиот службеник работи, односно на адреса на живеалиштето, односно престојувалиштето од кое јавнообвинителскиот службеник секојдневно доаѓа на работа.

 (12) Ако јавнообвинителскиот службеник не може да се пронајде на адресата на живеалиштето, односно престојувалиштето или ако го одбие врачувањето, решението се објавува на огласната табла во јавното обвинителство. По изминувањето на три работни дена од денот на објавувањето на огласната табла се смета дека врачувањето е извршено.

 (13) Начинот на водењето на дисциплинската постапка за потешка дисциплинска повреда го пропишува министерот за правда.

**Право на поднесување на иницијатива за дисциплинска постапка**

**Член 99**

 (1) Јавниот обвинител, јавнообвинителски службеник и друго лице, согласно со закон, има право да поднесе иницијатива за поведување на дисциплинска постапка против јавнообвинителски службеник, која треба да биде образложена.

 (2) Предлог за поведување на дисциплинска постапка против јавнообвинителскиот службеник поднесува непосредно претпоставениот јавнообвинителски службеник, секретар, односно генералниот секретар или јавниот обвинител каде не е избран секретар.

 (3) Предлог за поведување на дисциплинска постапка против Генералниот секретар поднесува Јавниот обвинител на Република Северна Макдонија.

 (4) Предлог за поведување на дисциплинска постапка против секретар на јавното обвинителство поднесува Генералниот секретар.

 (5) Предлогот од ставот (2) на овој член се доставува до јавнообвинителскиот службеник и синдикалната организација, чиј член е јавнообвинителскиот службеник.

**Застареност на поведување**

**Член 100**

 (1) Дисциплинската постапка за полесна дисциплинска повреда не може да се поведе ако поминале шест месеци од денот на сторувањето, односно ако поминале три месеци од денот кога непосредно претпоставениот дознал за полесната дисциплинска повреда .

 (2) Дисциплинската постапка за потешка дисциплинска повреда не може да се поведе ако поминала една година од денот кога е сторена потешка дисциплинска повреда, односно ако поминале шест месеци од денот кога непосредно претпоставениот дознал за потешката дисциплинска повреда .

 (3) Ако повредата на службената должност повлекува и кривична одговорност поради сторено кривично дело на или во врска со работното место и за кое е изречена правосилна судска пресуда, дисциплинската постапка за утврдување на одговорноста на јавнообвинителски службеник застарува во рок од три месеци од денот на правосилноста на пресудата.

**Извршување на парична казна**

**Член 101**

 (1) Задршката од плата, на име изречени парични казни на јавнообвинителскиот службеник за сторена полесна дисциплинска повреда или потешка дисциплинска повреда, во текот на еден месец не може да надмине една третина од износот на неговата вкупна нето плата за тој месец.

 (2) Ако на јавнообвинителскиот службеник, му престане работниот однос во јавното обвинителство во кое му била изречена парична казна, наплатата на изречената парична казна, по барање на јавното обвинителство во кое што казната е изречена, ќе ја спроведе новиот работодавач или надлежен орган во постапка утврдена со закон.

**Суспензија**

**Член 102**

 (1) Јавнообвинителскиот службеник може да биде суспендиран од јавното обвинителство врз основа на решение на јавниот обвинител, а по предлог на непосредно претпоставениот јавнообвинителски службеник, Генералниот секретар, односно секретарот или јавниот обвинител каде не е избран секретар.

 (2) Јавнообвинителскиот службеник може да биде суспендиран од јавното обвинителство во случаи кога против него е поведена кривична постапка за кривично дело сторено на работа или во врска со работата или е поведена дисциплинска постапка за потешка дисциплинска повреда, а повредата е од таква природа што неговото натамошно присуство во јавното обвинителство додека трае постапката штетно ќе се одрази врз службата, односно ќе го осуети или оневозможи утврдувањето на одговорноста за дисциплинската повреда.

 (3) Решението за суспензија се преиспитува на секои три месеци.

 (4) Суспензијата од ставот (2) на овој член може да трае до донесувањето на правосилна или конечна одлука.

 (5) Жалбата против решението од став (1) на овој член не го одлага неговото извршување.

**2. Материјална одговорност**

 **Надоместок за причинета штета**

**Член 103**

 (1) Јавнообвинителскиот службеник, кој на работа или во врска со работата, намерно или од крајно небрежност ќе предизвика штета на јавното обвинителство, е одговорен за настанатата штета и е должен да ја надомести.

 (2) Јавниот обвинител на Република Северна Македонија формира Комисија за утврдување на материјалната одговорност на јавнообвинителски службеник и тоа:

 - за утврдување на материјалната одговорност на Генералниот секретар, составена од три члена од кои еден член од редот на јавните обвинители и два члена од редот на раководните јавнообвинителски службеници од Јавно обвинителство на Република Северна Македонија,

 - за утврдување на материјалната одговорност на секретар во Вишо јавно обвинителство, составена од три члена од редот на раководни јавнообвинителски службеници и тоа еден член од Јавно обвинителство на Република Северна Македонија и два члена од Вишото јавно обвинителство на Република Северна Македонија

 - за утврдување на материјалната одговорност на секретар во основното јавно обвинителство, составена од три члена од редот на раководни јавнообвинителски службеници и тоа еден член од Јавно обвинителство на Република Северна Македонија, еден од Вишото јавно обвинителство и еден од основното јавно обвинителство,

 - за утврдување на материјалната одговорност на јавнообвинителски службеник вработен во Јавното обвинителство на Република Северна Македонија, составена од три члена од Јавното обвинителство на Република Северна Македонија,

 - за утврдување на материјалната одговорност на јавнообвинителски службеник вработен во Вишо јавно обвинителство, составена од два члена од Јавното обвинителство на Република Северна Македонија и еден член од Вишото јавно обвинителство во кое е вработен јавнообвинителскиот службеник и

 - за утврдување на материјалната одговорност на јавнообвинителски службеник вработен во Основно јавно обвинителство, составена од еден член од Јавното обвинителство на Република Северна Македонија, еден член од Вишото јавно обвинителство на чие подрачје се наоѓа Основното јавно обвинителство и еден член од Основното јавно обвинителство во кое е вработeен јавнообвинителскиот службеник,

 - за утврдување на материјалната одговорност на јавнообвинителски службеник вработен во Основното јавно обвинителство за гонење на организиран криминал и корупција, составена од два члена од Јавното обвинителство на Република Северна Македонија и еден член од Основното јавно обвинителство за организиран криминал и корупција.

 (3) Комисијата за утврдување на материјална одговорност на јавнообвинителски службеник ја утврдува материјалната одговорност, нејзината висина и начинот на сторување, кој ја предизвикал штетата и кој ќе ја надомести.

 (4) Комисијата за утврдување на материјална одговорност на јавнообвинителски службеник, за утврдената фактичка состојба поднесува извештај, врз основа на кој Јавниот обвинител на Република Северна Македонија, донесува решение за надоместокот на штета.

**Постапка за утврдување на материјална одговорност**

**Член 104**

 (1) Предлог за поведување на постапка за утврдување на материјална одговорност против јавнообвинителскиот службеник поднесува непосредно претпоставениот јавнообвинителски службеник, Генералниот секретар, односно секретарот или јавниот обвинител.

 (2) Постапката за утврдување на материјална одговорност не може да се поведе, ако поминале 30 дена од денот кога непосредно претпоставениот јавнообвинителски службеник, Генералниот секретар, односно секретарот или јавниот обвинител дознал за тоа, освен кога постапката се поведува по наод на внатрешна ревизија, за што рокот на застареност е една година.

 (3) Постапката за утврдување на материјална одговорност не може да се поведе, ако од денот кога е сторена материјалната штета поминала една година.

 (4) Постапката за утврдување на материјална одговорност на јавнообвинителски службеник не може да се води подолго од 60 дена, сметано од денот на донесување на решение за формирање на Комисијата за утврдување на материјална одговорност на јавнообвинителски службеник.

 (5) Против јавнообвинителскиот службеник, кој во рок од 60 дена од конечноста на одлуката за надоместок на штета, не ја надомести штетата, јавното обвинителство поведува постапка пред надлежниот основен суд.

 (6) Јавниот обвинител на Република Северна Македонија, може целосно или делумно да го ослободи јавнообвинителскиот службеник од надоместување на штетата, доколку таа не е сторена со намера или доколку со исплата на надоместок за настанатата штета се загрозува егзистенцијата на јавнообвинителскиот службеник и неговото семејство или во други случаи утврдени со колективен договор.

 (7) Начинот на водењето на постапка за уредување на материјална одговорност го пропишува министерот за правда.

**Надоместок за претрпена штета**

**Член 105**

 (1) Ако јавнообвинителскиот службеник претрпи штета на работа или во врска со работата, јавното обвинителство е должно да му ја надомести штетата согласно со одредбите од Законот за облигационите односи.

 (2) Јавното обвинителство е должно да ја надомести материјалната штета што јавнообвинителскиот службеник во вршењето на работите и работните задачи ја предизвикал кон трети лица.

**Жалби во постапки за одговорност на јавнообвинителските службеници**

**Член 106**

 Против решението со кое е изречена дисциплинска мерка за полесна дисциплинска повреда, за потешка дисциплинска повреда, решението за надоместокот на штета и решението за суспензија, јавнообвинителскиот службеник има право да изјави жалба преку јавното обвинителство до Советот во рок од осум дена од денот на врачувањето на решението.

**XIV. ПРЕСТАНОК НА РАБОТНИОТ ОДНОС**

**НА ЈАВНООБВИНИТЕЛСКИТЕ СЛУЖБЕНИЦИ**

**Видови на престанок на работен однос**

**Член 107**

 (1) На јавнообвинителскиот службеник му престанува работниот однос:

 - со спогодба;

 - на негово барање;

 - по сила на закон и

 - во други случаи утврдени со овој и друг закон и колективен договор.

**Престанок на работен однос со спогодба**

**Член 108**

 На јавнообвинителскиот службеник му престанува работниот однос со спогодба, кога со Јавниот обвинител на Република Северна Македонија, ќе склучи писмена спогодба за престанок на работниот однос.

**Престанок на работен однос по барање на јавнообвинителскиот службеник**

**Член 109**

 (1) На јавнообвинителскиот службеник му престанува работниот однос во јавното обвинителство, ако поднесе писмено барање за престанок на работниот однос.

 (2) Во случај на престанок на работниот однос по барање на јавнообвинителскиот службеник, отказниот рок трае 30 дена од денот на поднесувањето на барањето за престанок на работниот однос, освен ако со закон поинаку не е утврдено.

**Престанок на работен однос по сила на закон**

**Член 110**

 (1) На јавнообвинителскиот службеник му престанува работниот однос по сила на закон, ако:

 - ја загуби работната способност, со денот на доставувањето на правосилното решение за утврдување на загубената работна способност;

 - му престане државјанството на Република Северна Македонија, со денот на доставувањето на решението за отпуст од државјанство на Република Северна Македонија;

 - биде осуден за кривично дело во врска со службената должност, со денот на правосилноста на пресудата;

 -му е изречена казна забрана за вршење професија, дејност или должност, со денот на правосилноста на пресудата;

 - поради издржување на казна затвор во траење подолго од шест месеци, со денот на започнувањето на издржување на казната;

 - ги исполни условите за старосна пензија, согласно закон.

 - неоправдано отсуствува од работа најмалку три работни дена последователно во еден месец;

 - се утврди дека при вработувањето премолчил или дал невистинити податоци во однос на општите и посебните услови за вработување;

 - во рок од три работни дена не се врати на работа по завршувањето на неплатеното отсуство поради стручното оспособување или усовршување;

 - органот на државната управа, надлежен за инспекциски надзор, во рок од една година утврди дека вработениот е вработен спротивно на одредбите од овој закон и

 - во други случаи утврдени со закон и колективен договор.

**Решение за престанок на работен однос**

**Член 111**

 (1) Решението за престанок на работниот однос на јавнообвинителскиот службеник го донесува Јавниот обвинител на Република Северна Македонија.

 (2) Решението за престанок на работниот однос се врачува лично на јавнообвинителскиот службеник, по правило во работните простории на јавното обвинителство во кое работи, односно на адреса на неговото живеалиште, односно престојувалиште.

 (3) Ако јавнообвинителскиот службеник не може да се пронајде на адресата на живеалиштето, односно престојувалиштето или ако го одбие врачувањето, решението се прикачува на огласната табла во јавното обвинителство и по изминувањето на осум дена од денот на огласувањето се смета дека врачувањето е извршено.

**Жалба против решение за престанок на работен однос**

**Член 112**

 (1) Против решението за престанок на вработувањето, јавнообвинителскиот службеник има право на жалба преку јавното обвинителство до Советот во рок од осум дена од денот надоставувањето на решението.

 (2) Советот одлучува по жалбата во рок од 15 дена од приемот на жалбата.

 (3) Жалбата го одлага извршувањето на решението за престанок на вработувањето до донесувањето на конечното решение по жалбата.

 **XV. ЗАШТИТА НА ПРАВАТА НА ЈАВНООБВИНИТЕЛСКИТЕ СЛУЖБЕНИЦИ**

**Право на жалба**

**Член 113**

 (1) Јавнообвинителскиот службеник на кој со решение му е повредено право од работен однос има право на жалба до Советот во рок од осум дена од приемот на решението, освен кога со овој закон поинаку не е утврдено.

 (2) Советот е должен да одлучи по жалбата во рок од 15 дена од приемот на жалбата, освен кога со овој закон поинаку не е утврдено.

**Заштита на право пред надлежен суд**

**Член 114**

 (1) Јавнообвинителскиот службеник кој не е задоволен од конечната одлука на Советот или ако Советот не одлучил во рок од 15 дена од приемот на жалбата, има право во рок од 15 дена од приемот на решението, односно по истекот на рокот од членот 114 став (2) од овој закон, да бара заштита на своите права пред надлежен суд.

 (2) Јавнообвинителскиот службеник не може да бара заштита на правото пред надлежен суд ако претходно не барал заштита на правото пред Советот, освен за правото на парично побарување.

**XVI. РЕГИСТАР НА ЈАВНООБВИНИТЕЛСКА СЛУЖБА**

**Регистар на вработените во јавнообвинителската служба**

**Член 115**

 (1) Во Јавното обвинителство на Република Северна Македонија се води регистар на вработените во јавнообвинителската служба, како единствена база на податоци кои претставуваат класифицирани информации со степен на тајност определен согласно со закон.

 (2) Јавното обвинителство е должно секој податок за настанатата промена во податоците на вработенте во јавнообвинителската служба да го достави до Јавното обвинителство на Република Северна Македонија во рок од 15 дена од настанатата промена.

 (3) Стручната служба задолжена за водење на регитарот на јавнообвинителска служба е должна податоците да ги внесе во регистарот во рок од 15 дена од нивниот прием.

**Доставување на податоци до Регистарот на вработени во јавниот сектор**

**Член 116**

 Јавното обвинителство на Република Северна Македонија е должно секој податок за настанатата промена во податоците на вработенте во јавнообвинителската служба во рок од 15 дена од настанатата промена да го достави до Министерството за јавна администрација, заради внесување на податоците во Регистарот на вработени во јавниот сектор.

**XVII. ВРАБОТЕНИ ВО ЈАВНИТЕ ОБВИНИТЕЛСТВА ЗА ТЕХНИЧКА ПОДДРШКА И ДРУГИ ПОМОШНО ОРГАНИЗАЦИСКИ РАБОТИ**

**Член 117**

 (1) Вработени во јавните обвинителства за техничка поддршка и други помошно-организациски работи се лица кои вршат работи на одржување на објекти и опрема, вршење на превоз на лица или опрема, во кујна/бифе, како и на други технички и помошно организациски работи со кои се обезбедува непречено функционирање на јавните обвинителства.

 (2) Вработени во јавните обвинителства од ставот (1) на овој член кои вршат технички и помошни работи немаат статус на јавнообвинителски службеници и за нив важат Законот за вработени во јавниот сектор, општите прописи за работните односи и овој закон.

**Класификација и нивоа на работните места на вработени во јавните обвинителства за техничка поддршка и други помошно-организациски работи**

**Член 118**

 (1) Работните места на вработените во јавните обвинителства за техничка поддршка и други помошно-организациски работи се класифицираат согласно со видот и сложеноста на работите и работните задачи на работното место и други критериуми од значење за работното место, со следните нивоа:

 - Д1 ниво- вработени во јавните обвинителства за техничка поддршка и други помошно-организациски работи од посложен карактер со звање вработен за одржување на објект и опрема, вработен за превоз на лица и опрема, вработен во кујна/бифе, вработен за други технички и помошно-организациски работи и

 -Д2 ниво- вработени во јавните обвинителства за техничка поддршка и други помошно-организациски работи од помалку сложен карактер со звање вработен за одржување на објект и опрема, вработен за превоз на лица и опрема, вработен во кујна/бифе, вработен за други технички и помошно-организациски работи.

 (2) Критериумите од ставот (1) на овој член се утврдуваат во актот за систематизација на работните места на јавните обвинителства.

**Плати и надоместоци на вработените во јавните обвинителства за техничка поддршка и други помошно-организациски работи**

**Член 119**

 (1) Вработените во јавните обвинителства за техничка поддршка и други помошно-организациски работи имаат право на плата и надоместоци од плата, која одговара на нивната сложеност на работното место, според услови и критериуми утврдени со овој закон и/или колективен договор, и истите се обезбедуваат од Буџетот на Јавното обвинителство на Република Северна Македонија.

 (2) Платите на вработените во јавните обвинителства за техничка поддршка и други помошно-организациски работи се пресметуваат во бруто износ, а се исплатуваат во нето паричен износ еднаш месечно во тековниот месец за претходниот месец, најдоцна до 15-ти во тековниот месец.

 (3) Придонесите и данокот на личниот доход на вработените во јавните обвинителства за техничка поддршка и други помошно-организациски работи ги плаќа јавното обвинителство со исплата на платата во согласност со закон.

 (4) Јавното обвинителство е должно да води евиденција на платите, додатоците на платите, надоместоците на платите и исплатените придонеси од плата и данокот на личниот доход и за нив на вработените во јавните обвинителства за техничка поддршка и други помошно-организациски работи им издава потврда дека се исплатени, најдоцна до 1 февруари во тековната година за претходната година.

**Делови на плата на вработените во јавните обвинителства за техничка поддршка и други помошно-организациски работи**

**Член 120**

 (1) Платата на вработените во јавните обвинителства за техничка поддршка и други помошно-организациски работи, се состои од два дела:

 - основна плата и

 - исклучителен дел од плата.

**Основна плата на вработените во јавните обвинителства за техничка поддршка и други помошно-организациски работи**

**Член 121**

 (1) Основната плата на вработените во јавните обвинителства за техничка поддршка и други помошно-организациски работи ја сочинуваат:

 - просечна бруто плата,

 - коефициент на сложеност на работното место и

 - додаток на плата за работен стаж.

 (2) Просечна бруто плата е просечната месечна исплатена бруто плата по вработен во Републиката за претходната година, според податоците на Државниот завод за статистика.

 (3) Основната плата на вработените во јавните обвинителства за техничка поддршка и други помошно-организациски работи се пресметува на начин што просечната бруто плата се множи со коефициентот на сложеност на работното место и со додатокот од плата за работен стаж.

 (4) Коефициентите на сложеност на работните места се утврдува со овој закон или колективен договор, според нивото односно звањето на вработените во јавните обвинителства за техничка поддршка и други помошно-организациски работи, на следниот начин:

 -Д1 - прво ниво на сложеност, вработени во јавните обвинителства за техничка поддршка и други помошно-организациски работи од посложен карактер со звање:

 - вработен за одржување на објект и опрема, вработен за превоз на лица и опрема, вработен во кујна/бифе, вработен за други технички и помошно-организациски работи, коефициент 0.99 и

 -Д-2 - второ ниво на сложеност, вработени во јавните обвинителства за техничка поддршка и други помошно-организациски работи од помалку сложен карактер со звање:

 - вработен за одржување на објект и опрема, вработен за превоз на лица и опрема, вработен во кујна/бифе, вработен за други технички и помошно-организациони работи, коефициент 0.93.

 (5) На вработените во јавните обвинителства за техничка поддршка и други помошно-организациски работи додатокот на плата за работен стаж се вреднува во износ од 0,5% од просечната бруто плата помножена со коефициентот на сложеност на работното место, за секоја навршена година работен стаж, а најмногу до 20%.

**Исклучителен дел од плата на вработените во јавните обвинителства за техничка поддршка и други помошно-организациски работи**

**Член 122**

 (1) Вработените во јавните обвинителства за техничка поддршка и други помошно-организациски работи имаат право на додаток на плата за:

 - работа во ден на неделен одмор,

 - работа за време на празници утврдени со закон и

 - работа подолго од полното работно време.

 (2) Вработениот во јавното обвинителство за техничка поддршка и други помошно- организациски работи кој бил ангажиран да работи во ден на неделен одмор има право на додаток на плата во висина од 50% од износот на основната бруто плата, пресметана по час.

 (3) Вработениот во јавното обвинителство за техничка поддршка и други помошно- организациски работи кој бил ангажиран да работи согласно со условите во ставот (1) алинеја 3 на овој член има право на додаток на плата ако работи подолго од полното работно време и тоа во висина од 35 %, од износот на основната бруто плата, пресметана по час.

 (4) Вработениот во јавното обвинителство за техничка поддршка и други помошно- организациски работи кој работел подолго од полното работно време, додатокот од ставот (3) на овој член има право да го замени со слободни часови, односно денови.

 (5) Слободните часови, односни денови од тековниот месец вработениот во јавното обвинителство за техничка поддршка и други помошно - организациски работи ги користи до крајот на наредниот месец, по месецот во кој бил ангажиран.

 (6) Додатоците на плата од ставот (1) на овој член, меѓусебно не се исклучуваат.

 (7) Евидентирањето на работните часови поминати на работа во случаите утврдени во ставот (1) на овој член, се врши согласно закон.

**Одговорност на лицата вработените во јавните обвинителства за техничка поддршка и други помошно-организациски работи**

**Член 123**

 Одредбите за дисциплинската и материјалната одговорност на јавнообвинителските службеници од овој закон соодветно се применуваат и на лицата вработените во јавните обвинителства за техничка поддршка и други помошно-организациски работи.

**XVIII. ПРЕОДНИ И ЗАВРШНИ ОДРЕДБИ**

**Статусни прашања**

**Член 124**

 Стекнатите права на вработените во јавнообвинителската служба за признавање на образование во категориите според претходно важечките прописи до отпочнувањето со примена на соодветните одредби од овој закон не се губат и соодветно ќе се пресметаат во компонентите за плата уредени со овој закон, а по отпочнувањето со примена на соодветните одредби од овој закон ќе се евидентираат во категорија каде припаѓаат согласно овој закон.

**Донесување на подзаконски акти**

**Член 125**

 Подзаконските акти од овој закон ќе се донесат во рок од шест месеци од денот на влегувањето во сила на овој закон.

**Член 126**

 Актот за внатрешна организација и за систематизација на работните места, Јавниот обвинител на Република Северна Македонија ќе ги донесе по претходна согласност на Советот, најдоцна 90 дена пред започнувањето на примената на овој закон.

**Започнати постапки**

**Член 127**

 Постапките кои се однесуваат на вработување, утврдување на дисциплинска одговорност, оценување и други постапки започнати пред започнувањето на примената на овој закон, ќе завршат според Законот за јавнообвинителска служба („Службен весник на Република Македонија“ бр.62/15, 231/15, 11/16, 21/18 и „Службен весник на Република Северна Македонија“ бр. 235/22).

 На јавнообвинителскиот службеник на кој до денот на влегувањето во сила на овој закон му се исплаќа додаток за степен на кариера согласно со претходните прописи, износот на додатокот за степен на кариера ќе му биде пресметан како дополнителен коефициент во вредност на исплатениот додаток, во делот на плата за нивото од членот 70 од овој закон.

**Влегување во сила и започнување со примена**

**Член 128**

 Со денот на започнувањето на примената на овој закон престанува да се применува Законот за јавнообвинителска служба („Службен весник на Република Македонија“ .62/15, 231/15, 11/16, 21/18 и „Службен весник на Република Северна Македонија“ бр.235/22).

 Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува од 1 март 2026 година, освен главата X. ПЛАТА И НАДОМЕСТОЦИ НА ПЛАТА НА ЈАВНООБВИНИТЕЛСКИТЕ СЛУЖБЕНИЦИ , која ќе отпочне да се применува од 1 јули 2025 година.

**OБРАЗЛОЖЕНИЕ**

**НА ПРЕДЛОГОТ НА ЗАКОНОТ ЗА ЈАВНООБВИНИТЕЛСКА СЛУЖБА**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ**

 Предлогот на Законот за јавнообвинителска служба е систематизиран во 128 членови распоредени во 18 глави.

 Во Главата I од Предлог – законот, од член 1 до член 5 уредени се основните и декларативни одредби во законот кои се однесуваат на предметот на уредување на законот, опфатот и статусот на јавнообвинителската служба и другите прашања со кои уредуваат прашањата поврзани со јавнообвинителската служба.

 Вработените во јавнообвинителската служба ја сочинуваат јавнообвинителските службеници и вработените во јавните обвинителства за техничка поддршка и други помошно-организациски работи, како и стручни лица вработени во јавните обвинителства за вршење на стручни работи поврзани со следење, откривање и истражување на криминалитетот. При вработувањeтo во јавните обвинителства се применува начелото на стручност и компетентност.

 Вработените во јавнообвинителската служба работите утврдени со закон ги извршуваат врз основа на начелата на законитост, професионалност, стручност и компетентност, одговорност, ефикасност, професионална етика, непристрасност и објективност, сервисна ориентираност, транспарентност и доверливост, спречување судир на интереси и економичност.

 Во Главата II од Предлог-законот која се однесува на КЛАСИФИКАЦИЈАТА НА РАБОТНИТЕ МЕСТА НА ЈАВНООБВИНИТЕЛСКИТЕ СЛУЖБЕНИЦИ, во одредбите од членот 6 до членот 12 се уредуваат категориите, звањата и нивоата на работни места на јавнообвинителските службеници во категориите А (секретари), Б (раководни службеници), В (стручни јавнообвинителски службеници) и Г (помошно-стручни јавнообвинителски службеници), како и потребните посебни услови за работните места.

 Главата III ги уредува одредбите кои се однесуваат на III.СОВЕТ НА ЈАВНООБВИНИТЕЛСКА СЛУЖБА, ГЕНЕРАЛЕН СЕКРЕТАР И СЕКРЕТАР. Во членовите 13, 14, 15, 16 и 17 од Предлогот се уредува составот, надлежностите и начинот на одлучување на Советот за јавнообвинителска служба со цел да се овозможи функционалност на Советот, кој врши значајни работи во однос на правата и должностите и одговорноста на вработените во јавнообвинителска служба и нивна заштита. Во јавните обвинителства досега не бил назначени секретари таму каде што било определено со закон, од кои причини советот бил нефункционален. Со предлог законот се овозможува функционалност на Советот, преку предвидени услови за вработување на секретари од редот на јавнообвинителските службеници определени во членот 9 ставот 3 од предлог законот. Секретарите се вработуваат за Основното јавно обвинителство за организиран криминал и корупција, за вишите јавни обвинителства, за основните јавни обвинителства со над седум јавни обвинители. Системот на заслуги ќе биде клучен критериум за унапредување на јавнообвинителските службеници.

 Во Главата IV ВИДОВИ ВРАБОТУВАЊА ВО ЈАВНООБВИНИТЕЛСКАТА СЛУЖБА, во членовите 18, 19, 20 и 21 подетално се уредени видовите на вработување во јавнообвинителска служба на неопределено, определено време, трансформација во редовен работен однос и вработување на неполно работно време.

 Во Глава V се уредени начинот на ПОПОЛНУВАЊЕ НА РАБОТНИТЕ МЕСТА НА ЈАВНООБВИНИТЕЛСКИТЕ СЛУЖБЕНИЦИ пропишани со членот 22 од законот: вработување преку објавување на јавен оглас, унапредување преку објавување на интерен оглас и мобилност преку распоредување или преземање. Во членот 23 уредени се општите и посебни услови за пополнување на работните места.

 Во Главата VI ВРАБОТУВАЊЕ НА ЈАВНООБВИНИТЕЛСКИ СЛУЖБЕНИЦИ се уредуваат прашањата за донесување на годишниот план за вработување, известување за реализација на планот и постапување по барањето за пополнување на слободно работно место, јавен оглас и пријавување на јавен оглас, Комисија за селекција за вработување и постапката за вработување која се содржи од административна селекција за вработување, испит за јавнообвинителски службеник, постапка за полагање на испити и тестови, интервју, избор на кандидатите, одлука за избор за вработување и донесување на решение за вработување, пропишани од член 24 до член 38 од предлог законот. Во членот 39 се уредува потребата за доуредување на наведените законски одредби во подзаконски акт - Правилник за спроведување на постапката за вработување кој го пропишува министерот за правда. Во преодните и завршни одредби е утврден рокот од шест месеци од денот на неговото влегување во сила за донесување на подзаконските акти кои произлегуваат од Предлог-законот, а што претставува услов за успешна имплементација на законското решение.

 Во Главата VII од Предлог-законот се пропишува начинот на унапредување на јавнообвинителските службеници. Следејќи ги препораките од повеќе меѓународни и домашни извештаи, во законот се запазува системот на заслуги (мерит-систем) како основ за уредување на овие одредби од законот.

 Во оваа глава, започнувајќи со одредбите од член 40 до член 44 се уредува интерниот оглас, пријавата за унапредување, Комисијата за селекција за унапредување, постапката за селекција за унапредување, одлука и решение за избор за унапредување. Во членот 45 се уредува потребата за доуредување на наведените законски одредби со подзаконски акт - Правилник за спроведување на постапката за унапредување, кој го пропишува министерот за правда.

 Мобилноста на јавнообвинителските службеници преку распоредување, преземање во друго јавно обвинителство или од институции на јавниот сектор утврдена е во Главата VIII од член 46 до член 49, за што е потребна согласност од Јавниот обвинител на Република Северна Македонија.

 ПРАВАТА И ДОЛЖНОСТИ НА ВРАБОТЕНИТЕ ВО ЈАВНООБВИНТЕЛСКАТА СЛУЖБА се пропишани во одредбите од член 50 до член 66 во Главата IX и содржи повеќе Оддели.

 Членот 50 регулира дека правата и должностите на вработените во јавнообвинителската служба кои произлегуваат од работниот однос се уредуваат со овој закон, со друг закон и колективен договор.

 Во Главата IX Оддел 1 се уредуваат Права на вработените во јавнообвинителската служба, од членот 51 до членот 61: право на плата и надоместоци од плата, право на одмори и отсуства, право на годишен одмор, право на регрес за годишен одмор, платено отсуство, неплатено отсуство, право на стручно усовршување, право на заштита, право на заштита на вработени кои пријавиле сомневање или сознание за кривично дело или за незаконско или недозволиво постапување, право на регрес, право на мирување на работен однос и право на синдикално организирање и право на штрајк.

 Во Главата IX Оддел 2 со одредбите од членот 62 до член 67 уредени се должности на вработените во јавнообвинителската служба: должност за извршување на работите и на работните задачи, должност за укажување на незаконски работни задачи, должност за известување за отсуство од работа, должност за постапување по барање за упатување, забрана за примање подароци и забрана за политичко дејствување на работно место.

 Во Главата X од Предлог-законот се регулира ПЛАТАТА И НАДОМЕСТОЦИ НА ПЛАТА НА ЈАВНООБВИНИТЕЛСКИТЕ СЛУЖБЕНИЦИ. Уредувањето на платата на јавнообвинителска служба е дел од активностите поврзани со чекор од подобласт 5.2. од Реформска агенда - План за раст.

 Со предлозите од член 68 до член 80 во предлог законот се пристапува кон уредување на плата и надоместоци, компоненти на плата на јавнообвинителските службеници, основна компонента на плата, исклучителна компонента на плата, додатоци на плата за висок ризик и доверливост, додаток на плата за прекувремена работа, ноќна работа и работа на смени, додаток на плата заради задржување на јавнообвинителските службеници, други надоместоци на плата на вработените во јавнообвинителската служба, надоместок на јубилејна награда, надоместок за привремена неспособност за работа, професионално заболување и повреда на работно место, плата за време на годишен одмор или специјализирана обука на јавнообвинителски службеници, плата за време на суспензија, плата за време на штрајк.

 Во Главата XI СТРУЧНО УСОВРШУВАЊЕ НА ЈАВНООБВИНИТЕЛСКИТЕ СЛУЖБЕНИЦИ во одредбите од член 81 до член 83 се уредуваат стручното усовршување на јавнообвинителски службеници, обуки по барање на јавнообвинителските службеници и менторство. Оваа глава е значајна за унапредување на знаењето и квалитетот на извршување на работните задачи.

 УПРАВУВАЊЕТО СО УЧИНОКОТ НА ЈАВНООБВИНИТЕЛСКИТЕ СЛУЖБЕНИЦИ е уредено со Главата XII од Предлог - закон во одредбите од член 84 до член 90 преку воведување на Систем за управување со учинокот, утврдување на работните цели и задачи, начин и постапка на оценување на учинокот на јавнообвинителски службеници, постапка на оценување во други околности, годишна оценка на јавнообвинителски службеник, мерки за одличен и слаб учинок, како и извештај за оценувањето.

 Главата XIII во Предлог-законот ја регулира ОДГОВОРНОСТА НА ЈАВНООБВИНИТЕЛСКИТЕ СЛУЖБЕНИЦИ од член 91 до член 106 преку одредбите за дисциплинска одговорност, видови на дисциплински повреди, дисциплински мерки, изрекување на дисциплинска мерка за полесна дисциплинска повреда, комисија за водење и дисциплинска постапка за потешка дисциплинска повреда, право на поднесување на иницијатива за дисциплинска постапка, застареност на поведување на дисциплинска постапка, извршување на парична казна и суспензија. Материјалната одговорност е регулирана во одделот 2 преку одредбите за надоместок за причинета штета, постапка за утврдување на материјална одговорност, надоместок за претрпена штета и одредбата за овозможување на жалби во постапките за одговорност на јавнообвинителските службеници.

 Главата XIV ПРЕСТАНОК НА РАБОТНИОТ ОДНОС НА ЈАВНООБВИНИТЕЛСКИТЕ СЛУЖБЕНИЦИ се уредува во одредбите од член 107 до член 112 од Предлог-законот: Видови на престанок на работен однос, престанок на работен однос со спогодба, престанок на работен однос по барање на јавнообвинителскиот службеник, престанок на работен однос по сила на закон, решение за престанок на работен однос, жалба против решение за престанок на работен однос.

 Главата XV ЗАШТИТА НА ПРАВАТА НА ВРАБОТЕНИТЕ ВО ЈАВНООБВИНИТЕЛСКАТА СЛУЖБА се овозможува со одредбите од членовите 113 и 114 кои ги уредуваат правото на жалба и заштита на право пред надлежен суд.

 Во Главата XVI РЕГИСТАР НА ЈАВНООБВИНИТЕЛСКА СЛУЖБА регулирани се одредбите во член 115 и 116 за Регистар на вработените во јавнообвинителска служба и доставување на податоци до Регистарот на вработени во јавниот сектор.

 Во Главата XVII се регулираат за првпат одредбите за ЛИЦА ВРАБОТЕНИ ВО ЈАВНООБВИНИТЕЛСКИТЕ СЛУЖБЕНИЦИ ЗА ТЕХНИЧКА ПОДДРШКА И ДРУГИ ПОМОШНО-ОРГАНИЗАЦИСКИ РАБОТИ од член 117 до член 123: Класификација и нивоа на работните места на вработени во јавните обвинителства за техничка поддршка и други помошно-организациски работи, плати и надоместоци на лица вработени во јавните обвинителства кои вршат техничка поддршка и други помошно-организациски работи, одговорност на лицата вработени во јавните обвинителства за техничка поддршка и други помошно-организациски работи.

 Во главата XVIII се регулирани Преодните и завршни одредби од член 124 до член 128. Подзаконските акти кои произлегуваат од Предлог- законот треба да бидат донесени во рок од шест месеци од денот на влегување во сила на законот, а примената на законот ќе отпочне од 1 март 2026 година, освен делот за платите кои ќе започнат да се применуваат од 1 јули 2025 година, заради рокот предвиден со Реформската Агенда.